ओशो गंगा/ Osho Ganga: जिन सूत्र (भाग--2) पवचन--18\nमूक्‍ति द्वंद्वातीत है—प्रवचन—अठारहवां\nजिन सूत्र (भाग--2)\n1—राग और द्वेष के दो पहिये से संसार निर्मित होता है। क्‍या मोक्ष के भी ऐसे ही दो पहिये होते है?\n2—गुरु मृत्‍यु है या ब्रह्म है, या एक साथ दोनों है?\n3—सूली ऊपर सेज पिया की, किस विद्य मिलना होय?\n4—आपका स्‍मरण मुझे प्रगाढ़ रसमयता और आनंद से भर देता है। मेरी चाल में आपकी धुन के धूंधर बजते है, तो अब मैं ध्‍यान को कहां रखूं?\n5—वहां तक आया हूं, जहां लगता है कि अब कुछ हो सकता है।\n6—मन एकदम शांत होगा तो सांसारिक कार्य कैसे होंगे?\nआप कहते हैं कि राग और द्वेष के दो पहियों से संसार निर्मित होता है। क्या इनके ठीक विपरीत कोई दो पहिये और हैं, जिनसे मोक्ष निर्मित होता है? कृपा करके समझाएं।\nपहली बात: जहां दो हैं, वहां संसार है। जहां एक बचा, वहां मोक्ष प्रारंभ हुआ।\nद्वैत संसार है, अद्वैत मोक्ष है।\nइसलिए संसार के तो दो पहिये हैं, मोक्ष के नहीं।\nदूसरी बात: संसार गति है, प्रवाह है, खोज है, तलाश है, मार्ग है, इसलिए दो पहियों की जरूरत है। दो पहियों के बिना यह गाड़ी चलेगी नहीं।\nमोक्ष, कहीं जाना नहीं है, मोक्ष तो पहुंच गए। मोक्ष तो वहां है, जहां सब जाना समाप्त हुआ। गाड़ी चलती रहे तो मोक्ष नहीं है। जहां रुक गया सब, ठहर गया सब, परम विश्राम आ गया, जिसके पार कोई लक्ष्य न बचा, वहीं मोक्ष है।\nवासना जहां शून्य होती है, कामना जहां विराम लेती है, लक्ष्य जहां संपूर्ण हो गए। सिद्धि जहां श्वास-श्वास में है--फूल खिल गया। अब और खिलने को कुछ बचा नहीं। पूर्णता उतरी। अब कुछ और उतरने को बचा नहीं।\nइसलिए दो पहियों का तो सवाल ही नहीं है, एक पहिये की भी जरूरत नहीं है--पहिये की जरूरत नहीं है।\nतो पहली तो बात; जहां तक दो हैं, वहां तक संसार है। जहां एक है, वहां मोक्ष है।\nदूसरी बात: जहां तक यात्रा है, वहां तक संसार है। जहां यात्रा समाप्त हुई, वहीं मोक्ष है।\nतो दो पहियों की तो जरूरत है ही नहीं, एक पहिये की भी जरूरत नहीं है। और एक पहिया हो भी, तो व्यर्थ होगा।\nतीसरी बात: पूछा, "राग-द्वेष के दो पहियों से संसार निर्मित होता है।'--सच है। क्योंकि राग एक तरफ झुकाता, द्वेष दूसरी तरफ झुकाता। राग-द्वेष के झंझावात में हमारा चित्त कंपता है। आसक्ति और विरक्ति, राग और द्वेष, शत्रु और मित्र, अपना और पराया, हितकर और अहितकर, इन दोनों के बीच हम कंपते हैं। जब दोनों के बीच हम थिर हो जाते हैं और कंपन समाप्त हो जाता है, न राग बुलाता, न द्वेष बुलाता; जहां हम निर्द्वंद्व होकर, निष्कंप होकर बीच में समाधिस्थ हो जाते हैं; जहां मध्य-बिंदु मिल जाता है, वहां मोक्ष है।\nराग और द्वेष के विपरीत मोक्ष में कुछ भी नहीं है। राग और द्वेष से मुक्ति, मोक्ष है। मोक्ष संसार का विरोध नहीं है, मोक्ष संसार का अभाव है। संसार नहीं बचता, इतना ही कहो, बस काफी है। फिर जो शेष रह जाता है, वही मोक्ष है।\nजैसे एक आदमी बीमार है; जब बीमारियां हटा लेते हैं हम, तो जो शेष रह जाता है, वही स्वास्थ्य है।\nस्वास्थ्य बीमारियों के विपरीत नहीं है कुछ, बीमारियों का समाप्त हो जाना है। जहां कोई बीमारी नहीं बची, वहां स्वास्थ्य सहज रूप से मुखरित होता है।\nसंसार बाधा की तरह है, पत्थर है: झरने को रोके हुए। पत्थर हट गया, झरना बहा। झरना तो मौजूद ही है। मोक्ष तो मौजूद ही है तुम्हारे भीतर। संसार से तुम्हारी पकड़ छूटी कि जो सदा से मिला हुआ था, उसका पता चलता है। जो मिला ही हुआ था, उसकी प्रत्यभिज्ञा होती है, उसकी पहचान होती है।\nमोक्ष कुछ ऐसा नहीं है, जिसे तुमने खो दिया हो। मोक्ष स्वभाव है। खोने का कोई उपाय ही नहीं। कहीं भूलकर, चूककर रख आये हो, ऐसा कोई उपाय नहीं है। तुम हो मोक्ष।\nइसलिए इनके विपरीत कोई दो पहिये और हैं? ऐसा पूछना ही ठीक नहीं है। संसार मोक्ष के विपरीत नहीं है, इसलिए संन्यासी संसार का विरोधी नहीं है। जो संन्यासी संसार का विरोधी है, वह अभी संसार में है। उसने राग को द्वेष से बदल लिया। कुछ लोग धन को राग करते थे, वह द्वेष करने लगा। कुछ लोग देह को राग करते थे, वह द्वेष करने लगा। सांसारिक जिनको वह कहता है, जो-जो करते थे, उससे उलटा करने लगा।\nसंन्यासी अगर संसार का विरोधी है तो मैं तुमसे कहता हूं, संसार में है। सिर के बल खड़ा होगा, मगर खड़ा बाजार में है। हिमालय पर बैठा हो, लेकिन खड़ा बाजार में है। भाग जाए सब छोड़कर, लेकिन जिससे भाग रहा है, उससे छुटकारा नहीं हुआ है। भीतर मन में उसकी आकांक्षा शेष है। उसी आकांक्षा को दबाने के लिए तो विपरीत कर रहा है।\nसंन्यासी उसे कहता हूं मैं, जो संसार का विरोधी नहीं है, जो संसार में जागा; जिसने संसार को भर-नजर देखा।\nमहावीर कहते हैं, जो सुपरिचित हुआ; जिसने संसार की व्यर्थता समझी।\nसंसार के विपरीत किसी चीज को पकड़ने का सवाल ही नहीं है, संसार की व्यर्थता स्पष्ट हो जाए तो जो शेष रह जाता है--इस कूड़े-कर्कट के बह जाने के बाद, जो जलधार भीतर शेष रह जाती है, वही मोक्ष है।\nअगर मोक्ष कहीं संसार से अलग है तो फिर भागना पड़े गुफाओं में, कंदराओं में खोजना पड़े, तपश्चर्या में आंखें बंद करके कहीं दूर, जहां कोई न हो, वहां जाना पड़े। लेकिन मोक्ष यहीं है। मोक्ष तुम्हारा स्वभाव है।\nसमझ आ गई तो मुक्ति आ गई। नासमझी रही तो बंधन रहा। नासमझी अर्थात बंधन। समझदारी अर्थात मोक्ष।\nज्ञान मुक्ति है।\nतो संसार को छोड़ना नहीं, न संसार के विपरीत सोचना। वह विपरीत की भाषा ही भूल जाओ। विरोध की भाषा ही भूल जाओ। शत्रुता का रोग ही छोड़ो। सिर्फ भर आंख देख लेना है, ठीक से पहचान लेना है। जहां हो, वहीं जागकर देख लेना है।\nउस जागरण में जो भी व्यर्थ है, वह अपने से छूट जाता है, गिर जाता है। एक अंधेरे कमरे में तुम बैठे हो, हीरे भी पड़े हैं और कूड़ा-कर्कट भी पड़ा है, फिर कोई दीया लेकर भीतर आ गया। जब तक दीया न था तब तक पता न था, कूड़ा-कर्कट क्या है, हीरे क्या हैं? हो सकता है, अंधेरे में तुमने कूड़े-कर्कट की तो गठरी बांध ली हो और हीरों का खयाल ही न आया हो। फिर कोई दीया लेकर आ गया, आंख मिली, दृष्टि खुली, दर्शन हुआ। तुम हंसोगे, अगर तुमने अपनी गठरी में कूड़ा-कर्कट बांध रखा था। जल्दी गांठ खोलोगे। जल्दी गठरी खाली कर लोगे। जल्दी से हीरे भर लोगे। इसमें कुछ त्याग थोड़े ही होगा!\nइसमें कुछ अभ्यास थोड़े ही होगा! इसमें कोई श्रमसाध्य प्रक्रिया थोड़े ही होगी!\nबस दीये का आना, आंख का खुलना, दिखाई पड़ जाना सार का असार से भिन्न--पर्याप्त है। मोक्ष है बोध।\n"कहते हैं आप, राग और द्वेष के दो पहियों से संसार निर्मित होता है...।' निश्चित ही। संसार दो के बिना निर्मित नहीं होता। संसार एक से निर्मित ही नहीं हो सकता। एक पहिये से कहीं कोई गाड़ी चली है?\nयह गाड़ी शब्द बड़ा अदभुत है। इस पर तुमने शायद कभी सोचा न हो। गाड़ी का मतलब होता है, जो गड़ी है। मगर हम चलती हुई चीज को गाड़ी कहते हैं। गाड़ी तो चल ही नहीं सकती। जो गड़ी है, वह चलेगी कैसे? वृक्ष चलते हैं? गड़े हैं। चलती चीज को हम गाड़ी क्यों कहते हैं? बड़ा मधुर व्यंग्य है उस शब्द में।\nसंसार चलता तो है, पहुंचता कहीं नहीं। लगता है चलता है; ऐसे गड़ा है। ऐसे सपने में ही चलना होता है, यथार्थ में कोई चलना नहीं होता। भाग-दौड़, आपाधापी! जब आंख खुलती है, तुम पाते हो वहीं के वहीं खड़े हो, अपनी खाट पर पड़े हो। सब सपने में दौड़-धूप की। बड़े आकाश छान डाले। जब सुबह आंख खुली तो पाया, अपने बिस्तर में पड़े हैं।\nतो संसार गाड़ी है। ऐसे तो गड़ा है। यथार्थ में तो गड़ा है, स्वप्न में चल रहा है, कल्पना में चल रहा है, कामना में चल रहा है, विचार में चल रहा है, मन में चल रहा है--ऐसे गड़ा है। गाड़ी बस चलती मालूम पड़ती है।\nकभी छोटे-छोटे बच्चे, जो साइकिल चलाना नहीं जानते, साइकिल पर सवार हो जाते हैं--खड़ी साइकिल पर, स्टैंड पर खड़ी साइकिल पर। जोर से पैडल मारते हैं और बड़े प्रफुल्लित होते हैं क्योंकि जब चाक चलने लगता है--वह गाड़ी है। गड़ी है, मगर बच्चा बड़ा प्रसन्न हो रहा है। जितने जोर से पैडल मारता है, जितने जोर से चाक घूमता है--उसकी किलकारी सुनो!\nऐसी ही किलकारी दे रहे हैं राजनेता, धनिक, पद-प्रतिष्ठा को प्राप्त लोग। साइकिल पर चढ़े हैं। साइकिल स्टैंड पर खड़ी है। स्टैंड यानी गड़ी है। मगर चाक जोर से चल रहा है। पैडल काफी मार रहे हैं, पसीना-पसीना हुए जा रहे हैं। एक-दूसरे से प्रतिस्पर्धा भी कर रहे हैं, कि किसकी गाड़ी तेज चल रही है। कौन आगे जा रहा है! किसको पीछे छोड़ दिया है!\nये सब किलकारियां एक दिन व्यर्थ सिद्ध होती हैं, जब होश आता है कि हम जिसको चला रहे हैं वह गड़ा है।\nसंसार चलता हुआ मालूम पड़ता है और चलता नहीं। यहां कोई विकास नहीं है। गति तो बहुत है, प्रगति बिलकुल नहीं है। चलना तो बहुत है, पहुंचना बिलकुल नहीं है। यहां तो आश्चर्य है कि तुम बहुत चलकर अगर अपनी जगह पर भी खड़े रह जाओ तो भी बहुत चमत्कार है। डर तो यह है कि तुम जहां अपने को पाये थे, उससे भी पिछड़ जाओगे। दौड़-दौड़कर अपनी जगह पर भी बने रहे तो काफी है।\nसंसार के लिए तो दो चाक चाहिए। झूठी ही सही गाड़ी, माया की ही सही, लेकिन है तो गाड़ी। दो चाक चाहिए। इसलिए जीवन में हम हर जगह जरा खोजबीन करेंगे तो हम पाएंगे, हर चाक के पीछे दूसरा चाक छिपा है। सफलता के पीछे विफलता छिपी है। सुख के पीछे दुख छिपा है। दिन के पीछे रात छिपी है। पुण्य के पीछे पाप छिपा है। हंसी के पीछे रुदन छिपा है। यहां तुम एक चीज तो पाओगे ही नहीं। यहां सब चीजें जोड़ी से हैं।\nसंसार जोड़ी से जीता है। मोक्ष का अर्थ है, यह दो का विभाजन गया। यह दो में खंडित होने की प्रक्रिया समाप्त हुई। यह जो लौ बायें कंपती थी, दायें कंपती थी, अब कंपती नहीं, अब मध्य में खड़ी हो गई। अब इसने कंपन छोड़ा, चिंतन छोड़ा। विचार की तरंगें अब नहीं आतीं। अब निर्विचार।\nनिर्विचार का आकाश मोक्ष है।\nसंसार के विरोध में नहीं है मोक्ष, संसार का अभाव है मोक्ष। इसे तुम जितने गहरे में बांधकर रख सको, रख लेना। इस पर गांठ बांध लेना। क्योंकि अगर यह तुम्हें खयाल न रहा तो बहुत डर है कि तुम्हारा संन्यास भी संसार का विरोध बन जाए।\nविरोध में उतर जाना बड़ा आसान है। मन की सारी राजनीति द्वंद्व की है। इसलिए विरोध तो बिलकुल सुगम है, सरल है, ढलान है। जैसे पहाड़ से कोई नीचे की तरफ उतर रहा है, धीमे भी चलना चाहे तो चल नहीं सकता; दौड़ना पड़ता है। ढलान है। कोई शक्ति नहीं लगती। अगर कार पहाड़ के नीचे उतार रहे हो तो पेट्रोल की भी जरूरत नहीं पड़ती। बंद कर दो इंजन, गाड़ी अपने आप ढलकती-ढलकती चली आती है।\nमन की वृत्ति द्वंद्व की है, संघर्ष की है। पहले लड़ रहे थे धन के लिए, फिर लड़ने लगे ध्यान के लिए। मगर लड़ाई जारी रही। पहले लड़ते थे जीवन के लिए, फिर लड़ने लगे मोक्ष के लिए। लड़ाई जारी रही। रोग अपनी जगह रहा। नाम बदला, लेबल बदला, लेकिन भीतर की विषय-वस्तु वही की वही रही।\nतो इसे स्मरण रखना। कम से कम मेरे संन्यासी--ठीक से स्मरण रखना कि संसार का विरोध नहीं है संन्यास, संसार की समझ है संन्यास। और समझ के लिए भागना उचित नहीं है। क्योंकि जिससे भागोगे उसे समझोगे कैसे? जिसे समझना हो, वहीं खड़े रहना। जिसे समझना हो, उसका ठीक से अवलोकन करना। ठीक से निरीक्षण करना, ठीक से साक्षी बनना। एक-एक पर्दा उठाकर देख लेना। सब घूंघट उघाड़-उघाड़कर देख लेना। कुछ भी छुपा न रह जाए। उसी समझ में मोक्ष का आविर्भाव होगा।\nजैसे-जैसे प्रज्ञा बढ़ेगी, समझ बढ़ेगी वैसे-वैसे तुम पाओगे, तुम मुक्त होने लगे।\nआखिरी बात: मोक्ष परलोक में नहीं है। वह भी द्वंद्व है--इस लोक का, उस लोक का; पृथ्वी का, आकाश का। मोक्ष परलोक में नहीं है। मोक्ष का लोकों से कोई संबंध नहीं है।\nमोक्ष है तुम्हारी आत्मा की दशा। मोक्ष का स्थान-समय से कोई संबंध नहीं है। मोक्ष का संबंध है, तुम्हारा अपने में लीन हो जाना। अपने में डूब जाना। अपने से भरपूर होकर अपने रस में मग्न हो जाना।\nयह अभी घट सकता है। और अगर अभी नहीं घट सकता तो कभी नहीं घट सकता। और जब भी घटेगा, अभी घटेगा, वर्तमान के क्षण में घटेगा। इसलिए महावीर कहते हैं, जो महर्षि हैं, जो मनीषी हैं, वे बीत गए अतीत की चिंता नहीं करते। अनागत--न आए हुए भविष्य का विचार नहीं करते। वे शुद्ध वर्तमान में जीते हैं। वे वर्तमान को देखते हैं, वर्तमान का पश्ययन करते हैं, वर्तमान का दर्शन करते हैं।\nएक पहिया है संसार का अतीत में, एक पहिया है भविष्य में। यह संसार की गाड़ी बड़ी अदभुत है, बड़ी विचित्र है। एक पहिया है वहां, जो अब है नहीं। और एक पहिया है वहां, जो अभी हुआ नहीं। ऐसे दो शून्यों में संसार चल रहा है। और जो है, वह अभी इन दोनों के बीच है; वह मध्य में है।\nबुद्ध ने तो अपने मार्ग को मज्झिम निकाय कहा। सिर्फ इसीलिए कहा कि जो अतियों से बच गया और मध्य में खड़ा हो गया, वही उपलब्ध हो जाता है।\nकभी आप कहते हैं, गुरु साक्षात ब्रह्म है, और कभी कहते हैं, गुरु साक्षात मृत्यु है। क्या वह एक साथ, एक समय में दोनों है? कृपा करके कहें।\nगुरु मृत्यु है, इसीलिए गुरु ब्रह्म है। उसमें मृत्यु घट सकती है, इसीलिए महाजीवन का सूत्रपात हो सकता है।\nपुराने हिंदू शास्त्र कहते हैं, "आचार्यो मृत्युः।' आचार्य मृत्यु है। गुरु मृत्यु है। क्या अर्थ है उनका? क्या प्रयोजन है?\nशिष्य जब गुरु के पास आता है तो जैसा है, वैसा तो उसे मरना होगा। और जैसा होना चाहिए, वैसा होना होगा। जब शिष्य गुरु के पास आता है तो बीमारियों का जोड़ है, उपाधियों का जोड़ है। गुरु की औषधि बीमारियों को तो मिटा देगी। लेकिन जैसा शिष्य आता है अहंकार से भरपूर, वह अहंकार तो सिर्फ बीमारियों का बंडल है। जब बीमारियां हटती हैं, वह अहंकार भी मर जाता है। वह उनके बिना जी भी नहीं सकता।\nफिर जो शेष बचता है, वह तो कुछ ऐसा है, जिसका शिष्य को पता ही नहीं था। वह तो मरने के बाद ही पता चलता है। अहंकार की मृत्यु के बाद ही आत्मा का बोध होता है।\nशायद शिष्य आता है अपने प्रयोजन से। वह शायद महाजीवन की तलाश में आता है। वह शायद सोचकर आता भी नहीं कि गुरु के पास मरना होगा, मिटना होगा। धीरे-धीरे, इंच-इंच गलना होगा, बिखरना होगा। वह तो किसी लोभ से आया था। वह तो शायद संसार की वासना को ही और थोड़ी गति मिल जाए, और थोड़ी शक्ति मिल जाए, कामना के जगत में और थोड़ा बलशाली हो जाऊं, जीवन के संघर्ष में और थोड़ा संकल्प मिल जाए इसलिए आया था।\nमेरे पास लोग आते हैं। वे कहते हैं, संकल्प-शक्ति की कमी है--विल-पावर। आप कृपा करें, संकल्प-शक्ति दे दें।\nमैं पूछता हूं, संकल्प-शक्ति का करोगे क्या? संकल्प-शक्ति का उपयोग संघर्ष में है, संसार में है; मोक्ष में तो कोई भी नहीं। अशांत होना हो तो संकल्प-शक्ति की जरूरत है। शांत होना हो तो विसर्जित करो। जो थोड़ी-बहुत है, वह भी विसर्जित करो। उसे भी डाल आओ गंगा में। उससे भी छुटकारा लो। संकल्प तो बाधा बनेगा, समर्पण मार्ग है।\nलोग मेरे पास आते हैं, वे कहते हैं, कुछ आशीर्वाद दें। जीवन में बड़ी निराशा है। आशा का दीया जला दें। मैं उनसे कहता हूं, तुम गलत जगह आ गए। यहां तो आशा के दीये बुझाए जाते हैं।\nसुना कल महावीर का सूत्र!--आशारहितता को जो उपलब्ध हो जाए...।\nतुम आते हो शायद निराशा मिटाने। तुम आते हो यहां, कि थोड़ा बल मिल जाए और संसार में जाकर फिर तुम जूझ पड़ो। शायद अभी हार गए थे। शायद अभी जीत नहीं पाते थे। शायद अभी बलशाली लोगों से संघर्ष हो रहा था। तुम कमजोर पड़ते थे। और बल लेकर, और शक्ति लेकर, और ऊर्जा लेकर उतर जाओ जीवन के युद्ध में।\nलेकिन तब तुम गलत जगह आ गए। अगर तुम गुरु के पास गए तो गलत जगह गए। इसके लिए तो तुम्हें कोई झूठा गुरु चाहिए। इसलिए झूठे गुरु चलते हैं। झूठे सिक्के इसीलिए चलते हैं क्योंकि तुम जो चाहते हो, उसे वे पूरा करने का आश्वासन देते हैं। वह कभी पूरा होता है या नहीं, यह सवाल नहीं है। आश्वासन काफी है; उसमें ही तुम लुटते हो।\nइसे ध्यान रखना, यह सदगुरु की पहचान है--जो तुमसे आशा छीन ले; जो तुमसे संकल्प छीन ले। यह सदगुरु की पहचान है--जो तुम्हें मिटा दे। तुम भला किसी कारण से उसके पास आए हो, वह तुम्हारी चिंता ही न करे। उसके लिए तो आत्यंतिक बात ही महत्वपूर्ण है। वह तो तुम्हारे भीतर मोक्ष को लाना चाहता है।\nऔर स्वभावतः तुम कैसे मोक्ष की कामना कर सकते हो? संसार को ही तुमने जाना है। वहां भी सफलता नहीं जानी। किसने जानी! सिकंदर भी असफल होता है। संसार में असफलता ही हाथ लगती है।\nतो तुम वही सफलता पाने के लिए आ गए हो अगर, तो केवल असदगुरु से ही तुम्हारा मेल हो पाएगा, जहां गंडात्ताबीज मिलता हो, मदारीगिरी से भभूत बांटी जाती हो, जहां तुम्हें इस बात का भरोसा मिलता हो कि ठीक, यहां कुछ चमत्कार हो सकता है; जहां तुम्हारा मरता-बुझता अहंकार प्रज्वलित हो उठे; जहां थोड़ा कोई तुम्हारी बुझती ज्योति को उकसा दे।\nमगर वह ज्योति संसार की है। वही तो नर्क की ज्योति है। वही तो अंधकार है। उसी ने तो तुम्हें पीड़ा दी है, सताया है। उसी से बिंधे तो तुम पड़े हो। वही तो तुम्हारी छाती में लगा विषाक्त तीर है। सदगुरु उसे खींचेगा। उसके खींचने में ही तुम मरोगे। सदगुरु तो मृत्यु है तुम्हारी; जैसे तुम हो। यद्यपि उसी मृत्यु के बाद तुम्हें पहली दफा उसका दर्शन होता है, जो वस्तुतः तुम हो।\nधोखा मरता है, सत्य तो कभी मरता नहीं। असत्य मरता है, सत्य की तो कोई मृत्यु नहीं।\nआग में हम सोने को डाल देते हैं, कूड़ा-कर्कट जल जाता है, सोना कुंदन होकर बाहर आ जाता है।\nगुरु तो आग है, अग्नि है। और इसीलिए गुरु ब्रह्म है। क्योंकि वहीं से तुम मिटते हो। और जहां तुमने मिटना सीख लिया, वहीं तुमने ब्रह्म होना सीख लिया।\nगुरु सूली है। लेकिन उसी सूली पर लटककर तुम्हें पहली दफा पता चलता है कि जो सूली पर मर गया वह मैं नहीं था। इधर सूली लगी, उधर सिंहासन मिला। इस तरफ सूली है, उस तरफ सिंहासन है। तुम्हें सूली भर दिखाई पड़ती है।\nतुमने जीसस के चित्र देखे होंगे; सूली को अपने कंधे पर ढोते हुए, गोलगोथा की पहाड़ी पर वे जा रहे हैं। सूली ठोंक दी गई जमीन में, उन्हें सूली पर लटका दिया गया है। लेकिन ये अधूरे चित्र हैं। ये चित्र जीसस की नजर से नहीं बनाए गए। ये जिन लोगों ने देखा होगा गोलगोथा की सड़क पर जीसस को सूली ले जाते, उनकी स्मृतियां हैं। यह चित्रकार ने बाहर से देखकर बनाया है। जीसस से तो पूछो! जीसस सूली ढो रहे हैं? नहीं, जीसस तो अपने सिंहासन की तैयारी कर रहे हैं। यह सूली तो सिंहासन की सीढ़ी बनेगी।\nइस तरफ सूली है, उस तरफ सिंहासन है। दृश्य में सूली है, अदृश्य में सिंहासन है। रूप में सूली है, अरूप में सिंहासन है। आकार में सूली है, आकार की सूली है, निराकार में सिंहासन है, निराकार का सिंहासन है।\nतो जिन्होंने जीसस को केवल सूली ढोते देखा वे जीसस को देख ही नहीं पाए। जिस दिन तुम्हें जीसस की सूली में सिंहासन दिखाई पड़ जाए उस दिन तुम अर्थ समझोगे। उस दिन तुम्हें पहली दफा सूली सूली न लगेगी। सूली परम कृतज्ञता का कारण बन जाएगी।\nगुरु के चरणों में धन्यवाद सदा के लिए रहता है क्योंकि यही है, जिसने मिटने का बोध दिया। न मिटते, न हो सकते। यही है, जिसने मिटाया। मिटाया तो बनने की शुरुआत हुई। झाड़ी धूल, तो दर्पण निखरा।\nलेकिन तुम जिसे जिंदगी कहते हो, गुरु उसे जिंदगी नहीं कहता। और तुम जिसे मृत्यु कहते हो, गुरु उसे मृत्यु नहीं कहता। अलग भाषाएं हैं, अलग आयाम हैं। दो लोक बड़े भिन्न-भिन्न हैं। गुरु कुछ और भाषा बोलता है। वह तुम्हारे लिए अटपटी है।\nमध्ययुग में भारत में उस भाषा का नाम ही अलग हो गया--सधुक्कड़ी; उलट बांसुरी। साधुओं की भाषा। उल्टी भाषा। जहां मृत्यु जीवन का पर्याय है। और जहां सूली सिंहासन का पर्याय है। तुम्हारे भाषाकोश में कुछ और लिखा है। गुरु के पास आकर तुम्हें नई भाषा सीखनी होगी। कष्टपूर्ण है। क्योंकि तुमने अपनी भाषा को खूब कंठस्थ कर लिया है। वह तुम्हारे रोएं-रोएं में समा गई है।\nतुम जब मुझे सुनते हो, तब तुम मुझे थोड़े ही सुनते हो। तुम तत्क्षण उसका भाषांतर करते हो। तुम उसका अनुवाद करते हो। इधर मैं कुछ कहता हूं, तुम तत्क्षण अपनी भाषा में उसका अनुवाद कर लेते हो, भाषांतर कर लेते हो। जब तुम यह छोड़ोगे, तभी तुम मेरे पास आओगे। तुम्हारी भाषा मेरे और तुम्हारे बीच बाधा है।\nजिंदगी से उन्स है, हुस्न से लगाव है\nधड़कनों में आज भी इश्क का अलाव है\nदिल अभी बुझा नहीं\n--इसे लोग दिल का न बुझना कहते हैं।\nजिंदगी से उन्स है\n--राग है जीवन से।\nहुस्न से लगाव है\n--सौंदर्य के लिए अभी तड़फ है, आकांक्षा है।\nधड़कनों में आज भी इश्क का अलाव है।\nऔर अभी भी धड़कनों में राग की, आसक्ति की आंच है।\nअगर तुम मुझसे पूछो तो इन्हीं कारणों से तुम्हारा दिल जल नहीं पा रहा है। बुझने की तो बात ही दूर है, जला ही नहीं। इन्हीं के कारण तो दिल पर राख पड़ गई है।\nरंग भर रहा हूं मैं खाक-ए-हयात में\nआज भी हूं मुनहमिक फिक्रे-कायनात में\nगम अभी लुटा नहीं\nहर्फे-हक अजीज है, जुल्म नागवार है\nअहदे-नौ से आज भी अहद अस्तवार है\nतुम जिसे जिंदगी कहते हो...तुम जब कहते हो, "मैं अभी मरा नहीं', तो तुम बड़ी अजीब बातें कह रहे हो। अगर तुम्हारे स्वप्न में अभी भी प्राण अटके हैं तो तुम कहते हो, "मैं अभी मरा नहीं। दिल अभी बुझा नहीं।'\nअगर कामना अभी भी तुम्हें तड़फाती है और वासना के दूर के सुहावने ढोल तुम्हें अभी भी बुलाते हैं तो तुम कहते हो, दिल अभी बुझा नहीं।\nजहां कुछ भी नहीं है, वहां तुम चित्त से रंग भरते हो। जहां कुछ भी नहीं है, जहां कोरा पर्दा है, वहां तुम कल्पनाओं, वासनाओं, तृष्णाओं के बड़े रंगीले इंद्रधनुष बनाते हो। और कहते हो:\nइसी कारण तुम मुर्दा हो।\nतुम जिसे जीवन कहते हो, उसे समझो मृत्यु। तब मैं जिसे मृत्यु कहता हूं, तुम तत्क्षण समझ जाओगे उसका अर्थ। तुम जिसे जीवन कहते हो, यह बड़ी क्रमिक मृत्यु है। आहिस्ता-आहिस्ता आत्मघात है। यह रोज-रोज, धीमे-धीमे मरते जाना है।\nजिस दिन तुम यह समझोगे कि यह मृत्यु है, उस दिन पहली बार तुम्हें किसी और जीवन की पुकार सुनाई पड़ेगी--कोई और आह्वान! उस दिन तुम धार्मिक हुए। उस दिन तुम्हारी आंखें अदृश्य की तरफ उठने लगीं। उस दिन तुम्हारे हाथ में थोड़ा-सा सही, छोटा सही, पतला सही, धागा आया, जिसके सहारे तुम सूरज तक पहुंच सकोगे।\nतो मैं कहता हूं, गुरु मृत्यु है, गुरु ब्रह्म है; इन दोनों में कोई विरोध नहीं है।\nगुरु इसीलिए ब्रह्म है क्योंकि वह मृत्यु है। गुरु सूली है क्योंकि वह सिंहासन है। एक द्वार से मिटाता है, दूसरे द्वार से बनाता है। एक हाथ से मिटाता चलता है, दूसरे से बनाता चलता है। जो मिटने को राजी हैं, उन्हें बनने का सौभाग्य मिल जाता है। जो मिटने से कतराते हैं, वे बनने से वंचित रह जाते हैं।\nकिस विध मिलना होय?\nप्रीतम आन मिलो,\nनैना नीर झरे, हृदय पीर करे\nप्रीतम आन मिलो।\nसूली ऊपर सेज पिया की--सदा से ऐसा ही है। लेकिन सूली हमें दिखाई पड़ती है क्योंकि हम नासमझ हैं। क्योंकि हमने अभी पिया की भाषा नहीं समझी; अभी पिया के प्रतीक हमारे सामने खुले नहीं। अभी हमने अपनी ही भाषा से पिया को भी समझना चाहा है। इसलिए लगता है--सूली ऊपर सेज पिया की।\nघबड़ाहट होती है। कौन नहीं घबड़ाएगा मरने से? गुरु के पास आकर डर लगता है, बेचैनी होती है।\nएक युवती परसों सांझ मेरे पास आयी। कैलिफोर्निया से यात्रा करके आयी है। और आकर बोली कि मैं तत्क्षण वापिस लौट जाना चाहती हूं। क्योंकि पहली तो बात यही मेरी समझ में नहीं आती कि मैं आयी क्यों? और अब आ गई हूं तो मुझे डर लगता है कि जिंदा अब मैं लौट न पाऊंगी। वह रोने लगी। उसने कहा कि मेरा बच्चा है, मेरा पति है। मुझे जाने दें।\nउसे सूली दिखाई पड़ी है। लेकिन उस सूली में सिंहासन की थोड़ी-सी झलक भी है, इसीलिए खिंची चली आयी है--अपने बावजूद। उससे मैंने कहा, अब लौटना मुश्किल है। अब तो कठिन है। अब तो एक ही उपाय है, मरकर ही लौट। वह बहुत घबड़ा गई। क्योंकि अभी नई है और उसे मेरी भाषा से अभी ठीक-ठीक पहचान नहीं। उसने कहा, मरकर लौट? क्या मतलब आपका? मैंने कहा, नई होकर लौट। तब वह थोड़ी आश्वस्त हुई।\n"सूली ऊपर सेज पिया की!'\nसूली दिखाई पड़ती है; है तो सेज ही। है तो पिया का आमंत्रण ही। लेकिन जो मरने को राजी हैं, वही उसके मिलने के हकदार हो पाते हैं। इसलिए सूली ऊपर सेज पिया की।\nअब डरो मत। हिम्मत करो। ऐसे भी मिटोगे। मरना तो होगा ही। एक ही बात सुनिश्चित है इस जगत में, वह मृत्यु। और सब तो अनिश्चित है। हो न हो; संयोग की बात है। एक बात सुनिश्चित है--मृत्यु। बड़ा अदभुत जीवन है। जीवन ऐसा जिसमें सिर्फ एक बात निश्चित है, वह मरना। बाकी सब अनिश्चित है। जो होगा ही, उसे स्वेच्छा से वरण करो। बस, इतना ही फर्क है समाधि में और मृत्यु में। जो जबर्दस्ती मारा जाता है, तब मृत्यु। मृत्यु हमारी समाधि की व्याख्या है क्योंकि हम राजी न थे मरने को। उसी व्याख्या के कारण हम चूक गए एक अभूतपूर्व घटना से।\nबहुत बार तुम मरे हो। लेकिन हर बार झिझकते, लड़ते, झगड़ते, संघर्ष करते, मजबूरी में, विवश, असहाय मरे हो। इसीलिए तो हम कहते हैं, यमदूत आते हैं और खींचते हैं। कोई यमदूत नहीं आते। तुम इतने जोर से पकड़ते हो कि मौत लगती है, खींच रही है। भैंसों पर बैठकर आते हैं यमदूत। बड़ी डरावनी सूरत! खींचते हैं, जबर्दस्ती करते हैं।\nबड़ी गलत कहानियां हैं। कोई जबर्दस्ती नहीं करता। तुम जिंदगी को जबर्दस्ती पकड़ते हो। इसलिए जब जिंदगी हाथ से छूटने लगती है, तुम्हें लगता है जबर्दस्ती हो रही है। तुम अपने से छोड़कर तो देखो। तुम पाओगे, यमदूत विदा हो गए। तुम पाओगे, न कोई भैंसे हैं, न काली सूरतोंवाले यमदूत हैं; तुम अचानक पाओगे, परमात्मा हाथ फैलाए खड़ा है।\nवही परमात्मा तुम्हारी जिंदगी की अतिशय पकड़ के कारण यमदूत मालूम होता है। तुम अगर राजी हो, तुम अगर उसके साथ चल पड़ने को तत्पर हो, तुम तैयार हो, इधर मौत आयी और तुम उठ खड़े हुए; और तुमने कहा, मैं तैयार हूं। कहां चलूं? किस तरफ चलूं? कौन-सी दिशा में यात्रा करनी है? मैं तेरी प्रतीक्षा ही करता था।\nतुम अचानक पाओगे, यमदूत विदा हो गए। वे यमदूत तुम्हारी व्याख्या के कारण थे। तुमने एक दुश्मनी बांध रखी थी। जीवन से लगाव बनाया था और मृत्यु से द्वेष किया था। तुमने द्वेष गिराया मृत्यु से, जीवन से लगाव छोड़ा, तत्क्षण तुम पाओगे, जो अंधेरे की तरह आया था वह ज्योतिर्मय हो उठा है। तब तुम्हें यमदूत न दिखाई पड़ेंगे, शायद कृष्ण की बांसुरी सुनाई पड़े, या बुद्ध की परम शांत प्रतिमा का आविर्भाव हो, या महावीर का मौन तुम्हें घेर ले, या नाचती हुई गौरांग की प्रतिमा उठे। लेकिन एक बात तय है, कुछ घटेगा जो अनूठा है, अदभुत है, आश्चर्यजनक है, अवाक कर देनेवाला है। कुछ दुखद नहीं घटेगा, कुछ घटेगा जो महासुख जैसा है, स्वर्गीय है। पर देखने के, सोचने के, व्याख्या के ढंग बदलो।\n"सूली ऊपर सेज पिया की, किस विध मिलना होय।'\nऔर जब एक दफा सूली दिखाई पड़ती है तो फिर सवाल उठता है, किस विध मिलना होय? क्योंकि वह सूली अटकाती मालूम पड़ती है। सूली को कैसे पार करें?\nतुम बिना मरे परमात्मा में लीन होना चाहते हो। यह नहीं हो सकता। यह तो ऐसा हुआ कि गंगा कहे, मैं बिना उतरे सागर में लीन होना चाहती हूं। बूंद कहे, मैं बिना उतरे सागर में, सागर होना चाहती हूं। यह तो नहीं हो सकता। यह तो जीवन के गणित के विपरीत है।\nबूंद को खोना होगा। गंगा को उतरना होगा।\nसागर मिलेगा, बेशर्त मिलेगा, पूरा मिलेगा, लेकिन उतरे बिना कभी नहीं मिला है, कभी नहीं मिलेगा।\nसूली को देखना बंद करो तो दूसरा सवाल उठना बंद हो जाए--किस विधि मिलना होय?\nमरना ही विधि है। सूली विधि है। और सूली के कारण तुम घबड़ाते हो। तुम कहते हो, किस विधि मिलना होय? कोई रास्ता बताएं कि सूली से बचकर निकल जाएं, कि इधर-उधर से निकल जाएं। सूली यहां रही, रही आए, हम जरा पीछे के दरवाजे से निकल जाएं।\nसूली विधि है। अगर तुम मुझसे पूछो, मरना विधि है।\n"किस विध मिलना होय?'\nमरो! मिटो! खो जाने को राजी हो जाओ।\n"प्रीतम आन मिलो'--तुम मिटे कि प्रीतम मिले।\nऐसे चीखने-पुकारने से कुछ भी न होगा। सूली से डरते रहे और कहते रहे, "प्रीतम आन मिलो', तो कुछ भी न होगा।\n"नैना नीर झरे, हृदय पीर करे\nप्रीतम आन मिलो।'\nनहीं, इतना काफी नहीं है। तुम तुम ही हो। और तुम तुम ही रहकर आंसू भी गिरा रहे हो। वे आंसू भी तुम्हारे हैं। उन आंसुओं में भी तुम्हारी भाषा है। उन आंसुओं में भी तुम्हारे संस्कार हैं। उन आंसुओं में भी तुम्हारी दृष्टि है। तुम्हारी आंख के आंसू हैं, तुम्हारी दृष्टि से भरे हैं। उन आंसुओं में भी तुम गौर से देखोगे तो सूली ही झलक रही है। जैसी तुम्हारी आंख में झलक रही है, तुम्हारे आंसुओं में भी सूली झलक रही है। वे तुम्हारी घबड़ाहट के आंसू हैं। वे तुम्हारी बेचैनी के आंसू हैं।\nसूली को स्वीकार करो। तब एक अभिनव अनुभव होगा। आंसू फिर भी शायद बहें, लेकिन अब आनंद के होंगे। और आंसुओं में सिंहासन की झलक होगी। और तब तुम्हें कहना न पड़ेगा, प्रीतम आन मिलो। उस घड़ी में मिलन हो ही जाता है। अन्यथा कभी हुआ नहीं, अन्यथा हो नहीं सकता। इधर तुम मिटे कि मिलन हुआ। तुम ही बाधा थे। और तो कुछ रोक नहीं रहा था। तुम ही रोके हो।\n"नैना नीर झरे, हृदय पीर करे'--अभी तुम्हारी पीर में भी, पीड़ा में भी तुम हो। तुम रोते भी हो तो तुम्हारे आंसू कुंआरे नहीं हैं। तुम पीर से भी भरते हो तो तुम्हारी पीड़ा में भी शिकायत है। तुम्हारी पीड़ा में भी दंश है। तुम्हारी पीड?ा में तुम्हारा सारा संसार छिपा है।\nमंदिरों में जाकर देखो। लोग प्रार्थनाएं कर रहे हैं, मांगते क्या हैं? आंसू झर रहे हैं, मांगते क्या हैं? मांगते संसार की चीजें हैं। हाथ फैलाए हैं परमात्मा की तरफ, लेकिन परमात्मा को नहीं मांगते। परमात्मा से भी दो कौड़ी की चीजें मांगकर आ जाते हैं; कि दुकान ठीक चले, कि मुकदमा जीत जाएं, कि किसी स्त्री से विवाह हो जाए, कि लड़के को नौकरी लग जाए, कि बीमारी दूर हो जाए। तुम मांगते क्या हो?\nतो तुम्हारे आंसू बड़े झूठे थे। अब जो आदमी मांग रहा है कि मुझे बीमारी है, वह दूर हो जाए--वह रो रहा है, लेकिन उसके रोने में परमात्मा की प्रार्थना तो नहीं है। उसके आंसुओं में बीमारी की, असहाय अवस्था की घोषणा तो है, लेकिन जीवन का धन्यभाव नहीं है, अहोभाव नहीं है।\nजरा गौर करना, तुम्हारे आंसू तुम्हारे हैं। तुम गलत हो तो तुम्हारे आंसू भी गलत हैं। और तुम्हारा हृदय तुम्हारा है। तुम गलत हो तो तुम्हारे हृदय की पीर भी गलत है।\nजिसे तू इंतहा-ए-दर्दे-दिल कहता है ऐ नादां\nवही शौक-ए-वफा की इब्तदा मालूम होती है\nजिसे तुम समझते हो कि यह दिल के दर्द की चरम सीमा है, यह केवल प्रेम की शुरुआत है, चरम सीमा नहीं।\nऐ नासमझ! जिसे तू कहता है कि यह दिल के दर्द की आखिरी घड़ी आ गई--नैना नीर झरे, हृदय पीर करे--वही शौक-ए-वफा की इब्तदा मालूम होती है। यह केवल शुरुआत है। यह प्रेम की यात्रा का पहला कदम है। और परमात्मा से मिलन तो अंतिम कदम पर होगा, पहले कदम पर नहीं।\nऔर पहले कदम और अंतिम कदम के बीच यात्रा क्या है?--तुम्हारे मिटने की यात्रा है। तुम धीरे-धीरे अपने को छोड़ते जाओ। छलांग में छोड़ सको तो सौभाग्य। कंजूस हो तो धीरे-धीरे छोड़ो, क्रमशः छोड़ो। कृपण हो तो इंच-इंच छोड़ो, रत्ती-रत्ती त्याग करो। साहसी हो, एक क्षण में छलांग हो सकती है। कह दो एक क्षण में कि अब मैं नहीं। उसी क्षण में तुम पाओगे, परमात्मा उतर आया। इधर तुमने जगह खाली की, कि वह आया।\nतुम भीतर के सिंहासन पर अकड़कर बैठे हो। वहीं से तुम पूछताछ कर रहे हो। वहां से जगह खाली नहीं करते, बातें करते हो। अच्छी-अच्छी बातें सीख ली हैं--"प्रीतम आन मिलो। नैना नीर झरे, हृदय पीर करे।'\nकाव्य से कुछ भी न होगा। कविता काफी नहीं है। सुंदरतम कविताएं करो, लेकिन केवल जीवन से प्रमाण दोगे तो ही कुछ होगा। मिटने की तैयारी दिखाना शुरू करो।\nचौबीस घंटे स्मरण रखो कि कैसे-कैसे ढंग से तुम अपने को भरते हो और अहंकार को सख्त करते हो, मजबूत करते हो। जरा-जरा सी बात में अहंकार मजबूत होता है। जरा-जरा सी बात में अहंकार चोट खाता है। चोट खाए सांप की तरह फुफकारता है।\nइसे जागकर देखो। इस सांप से छुटकारा पाओ। ऐसे जीयो, जैसे तुम नहीं हो। ऐसे जीयो, जैसे परमात्मा है और तुम नहीं हो। कोई गाली दे तो समझो, उसी को दी गई। तुम परेशान मत होओ। कोई सम्मान करे तो समझो, उसी का किया गया। तुम गौरवान्वित मत होओ। तुम अहंकार से मत भरो। कांटा चुभे तो जानो, उसी को चुभा। फूल बरसें तो जानो उसी पर बरसे। तुम अपने को हटा ही लो। भूख हो तो उसकी, प्यास हो तो उसकी। प्रसन्नता हो तो उसकी, तृप्ति हो तो उसकी। तुम अपने को हटा ही लो।\nतब--केवल तब ही उस महत का पदार्पण होता है।\nमिठास की याद भी मुंह को स्वाद से भर देती है। प्रकाश का स्मरण अंतस को आलोक और ऊष्मा से भर देता है। मैंने सुना था कि "ध्यानमूलं गुरुमूर्ति।' और मुझे आपका स्मरण एक प्रगाढ़ रसमयता, आनंद और तन्मयता से भर जाता है। जब मेरी चाल में हर क्षण घूंघर की तरह आपकी धुन बजती है, जब मेरे रोम-रोम में ध्यानमूर्ति, प्रेममूर्ति और गुरुमूर्ति आप बसते हैं तो अब मैं ध्यान को कहां रखूं?\nप्रेम जग जाए तो ध्यान की चिंता छोड़ो। प्रेम के पीछे-पीछे छाया की तरह चला आएगा ध्यान। छाया को रखने के लिए कोई स्थान तो नहीं बनाना पड़ता। तुम घर में आते हो, तुम्हारे लिए जगह चाहिए। तुम्हारी छाया के लिए तो कोई अलग से जगह नहीं चाहनी होती। छाया तो कोई जगह घेरती नहीं।\nअगर प्रेम आ गया तो ध्यान छाया की तरह आता है; उसके लिए कोई अलग से जगह बनाने की जरूरत नहीं है। अगर ध्यान आ गया तो प्रेम छाया की तरह आता है। फिर प्रेम को अलग से बसाने की कोई जरूरत नहीं। एक साधै सब सधै।\nजिसने पूछा है, उसके लिए प्रेम ही अनुकूल पड़ेगा। ध्यान का शास्त्र बाधा बनेगा।\nतुम प्रार्थना की चर्चा करो, पूजा की, अर्चना की चर्चा करो, धूप-दीये जलाओ, नाचो, गुनगुनाओ, आह्लादित होओ। प्रार्थना में उतरो। तुम्हारा मंदिर प्रार्थना की यात्रा से आएगा।\nजिसने पूछा है, वह इसे ठीक से याद रखे। ध्यान की चिंता में मत पड़ो। अक्सर ऐसा होता है। मन बड़ा लोभी है। प्रेम सधता है तो मन में यह होता है कि अरे! ध्यान नहीं सध रहा है। कहीं ऐसा तो न होगा कि आखिर में मैं चूक जाऊं!\nउधर वह पीछे मंजु बैठी है। उसको भी फिकर लगी रहती है कि ध्यान नहीं सध रहा भगवान! प्रेम सध रहा है। तो घबड़ाहट लगी रहती है कि कहीं ऐसा तो न होगा कि ध्यान चूक जाए तो कुछ चूक जाए!\nप्रेम मिल गया तो मिल गया। ध्यान भी अपने आप चला आएगा। फूल खिल गए, सुगंध अपने आप फैलेगी। लेकिन इस चिंता के कारण बाधा पड़ सकती है।\nतो अपनी वृत्ति को ठीक से पहचान लेना। अगर प्रेम में तन्मयता आती हो, छोड़ दो ध्यान। शब्द ही भूल जाओ। यह शब्द तुम्हारे लिए औषधि नहीं है। यह औषधि किसी और के लिए होगी। तुम्हारे रोग की औषधि तुम्हें मिल गई, रामबाण औषधि मिल गई। अब तुम फिक्र छोड़ो।\nतुमने देखा! केमिस्ट की दुकान पर लाखों औषधियां रखी हैं। तुम अपना प्रिस्क्रिप्शन लेकर गए, तुम्हें अपनी औषधि मिल गई। डाली अपनी झोली में, चल पड़े। तुम इसकी फिक्र नहीं करते कि इन सब औषधियों में से और तो कुछ ले लें। इतनी दुकान पर औषधियां रखी हैं, एक ही लेकर चले? इतने से कहीं काम हल होगा! तुम्हारी बीमारी की औषधि मिल गई, बात पूरी हो गई।\nतो अगर प्रेम से रस झर रहा हो तो तुम भाषा प्रेम की सीखो। कंठ को भरो उमंग से। ध्यानी तो खोज रहा है, इसलिए ध्यानी थोड़ा रूखा-सूखा होगा ही। भक्त ने तो पा ही लिया। ध्यानी अंत में कहेगा, रसधार बही। भक्त पहले दिन से कहता है कि रसधार बही। भक्त के लिए पहला दिन आखिरी दिन जैसा है। महावीर भी कहते हैं, अतिशय हो जाता रस का, अतिरेक हो जाता रस का, लेकिन आखिरी घड़ी में होगा ध्यानी के लिए। भक्त पहले कदम से ही नाचने लगता है। उसका भरोसा ऐसा है। उसकी श्रद्धा ऐसी है। जो ज्ञानी को सोच-सोचकर, चिंतन कर-करके, मनन कर-करके, निदिध्यास्न कर-करके मिलता है, भक्त श्रद्धा से पा लेता है।\nअब तू चाहे आंख दिखाए, अब तू चाहे कसम खिलाए\nजब तक साथ न तू गाएगा, मैं भी गीत न गाऊंगा\nभक्त तो भगवान से भी मनुहार लेने लगता है। वह तो रूठ भी जाता है भगवान से, कि अगर तू नहीं गाएगा साथ, तो हम भी न गाएंगे।\nआंसू के द्वारे कटी सुबह, दुख के घर बीती दोपहरी\nअब जाने डोला कहां रुके, अब जाने शाम कहां पर हो\nबरसात भिगोकर पलक गई, तन झुलसाकर पतझर लौटा\nखंडहर घर को कर जेठ चला, पनघट मरघट बनकर लौटा\nपी डाली उम्र सितारों ने, चुन डाले गीत बहारों ने\nलौटा तो गेह मुसाफिर यह, खाली ही हाथ अगर लौटा\nदिन एक मिला था सिर्फ मुझे, मिट्टी के बंदीखाने में\nआधा जंजीरों में गुजरा, आधा जंजीर तुड़ाने में\nप्राणों को पकड़े खड़ी देह, पांवों को जकड़े पड़ा गेह\nअब जाने इतने पर्दों में बेपर्दा श्याम कहां पर हो?\nपर्दे बहुत हैं। भक्त कहता है, अब मैं कहां खोजता फिरूं? किन-किन पर्दों को उठाऊं? अब तू ही मुझे खोज ले। और दुख मैंने बहुत उठाए। सारी जिंदगी दुख उठाने में बीती। सारी जिंदगी सुख की आशा करने में, दुख को काटने में गुजारी। अब बहुत हो गया। अब मैं दुख को काटने की फिकर नहीं करता, और न सुख की तलाश करता हूं; अब मैं सुखी होता हूं।\nइस बात को खयाल में लेना। भक्त कहता है, अब मैं सुख की खोज नहीं करता, अब मैं सुखी होता हूं। अब इस क्षण से खोज बंद हुई। अब मैं नाचूंगा। अब मैं आनंदित हूं। अब मैंने तय कर लिया कि खोजने से नहीं मिलता, खो जाने से मिलता है।\nभक्त की श्रद्धा बड़ी अनूठी है। अगर श्रद्धा का सूत्र हाथ में हो तो तुम ध्यान की चिंता छोड़ दो। अगर तुम श्रद्धा कर सकते हो तो धन्यभागी हो। अगर संदेहशून्य मन से, जो मैं तुमसे कह रहा हूं उसकी मिठास तुम्हें अनुभव होती है, अगर मुझे सुनकर तुम्हारे अंतस में आलोक प्रगाढ़ होता है, ऊष्मा भरती है तो फिर तुम ध्यान के लिए अलग से जगह बनाने की सोचो ही मत। तुम्हारा ध्यान तुम्हें मिल गया।\nप्रेम तुम्हारा ध्यान है।\nअब इसमें व्याघात मत डालो, व्यवधान मत डालो। यह जो पूछ रहा है, यह मन है। यह मन कह रहा है, ध्यान का क्या? यह तो प्रेम है, ठीक; यह तो भक्ति है, ठीक; लेकिन ध्यान का क्या? मन एक बिबूचन पैदा कर रहा है।\nतुम ध्यान की चिंता में पड़ गए कि भक्ति खो जाएगी। और ध्यान तो मिलेगा कि नहीं पक्का नहीं है, भक्ति खो जाएगी यह पक्का है।\nऔर जिस मन ने अभी बाधा खड़ी की है, कल अगर कभी तुम्हारा ध्यान भी जमने लगे, सधने लगे, तो यही मन कहेगा, ठीक है, ध्यान तो ठीक है; लेकिन प्रेम का क्या? भक्ति का क्या? यह ध्यान तो सूखा-सूखा है, मरुस्थल है। इसमें रसधार कहां बहेगी? इसमें नाचोगे कैसे? इससे शांति तो मिल जाएगी लेकिन आनंद? नाचता हुआ आनंद, नर्तन करती हुई दिव्यता कहां मिलेगी?\nऐसे मन तुम्हें डांवांडोल करेगा। मन की आदत यही है। तुम जहां हो, वह तुम्हें कहीं और के सपने दिखाता है। वह कहता है, कहीं और होना चाहिए। वह तुमसे कहता है, इससे बेहतर जगह है। और इसलिए तुम जहां हो, वहां से चुका देता है।\nऔर अगर तुम इस अभ्यास में बहुत ज्यादा कुशल हो गए--चूकने के अभ्यास में--तो तुम हर जगह चूकते चले जाओगे। तुम स्वर्ग में भी होओगे तो भी मन तुमसे कहेगा, पता नहीं नर्क में क्या हो रहा है! हो सकता है, लोग वहां ज्यादा मजा उठा रहे हों।\nमैंने तो सुना है, एक फकीर मरा और स्वर्ग पहुंचा। तो वह बड़ा चकित हुआ स्वर्ग में प्रवेश करके। क्योंकि उसने देखा, कई लोग जंजीरों से बंधे हैं।\nउसने जो देवदूत उसे अंदर ले जा रहा था, उससे पूछा कि मेरी यह समझ के बाहर है। मैंने तो सुना था, स्वर्ग मुक्ति है। और यहां भी जंजीरें बंधी हैं? इसे देखकर तो मेरी घबड़ाहट बढ़ती है। यह मामला क्या है? ये लोग बंधे क्यों हैं?\nउसने कहा कि ये लोग नर्क जाना चाहते हैं इसलिए जंजीरें डालना पड़ीं। ये लोग एकदम उतावले हो रहे हैं। ये कहते हैं, स्वर्ग तो देख लिया, अब नर्क देखना है। ये कहते हैं, यहां तो ऊब आने लगी। देख लिया, जो देखना था। पता नहीं नर्क में कहीं ज्यादा मजा हो!\nमन ऐसा है। स्वर्ग भी पहुंच जाओगे तो भी चैन से न बैठने देगा। अब जिसने पूछा है, "मिठास की याद भी मुंह को स्वाद से भर देती है।' जब याद इतने स्वाद से भर रही है तो चल पड़ो। स्मरण तुम्हारा मार्ग है, सुरति तुम्हारी विधि है। अब इस मिठास में डूबो। मिठास हो जाओ।\n"प्रकाश का स्मरण अंतस को आलोक से, ऊष्मा से भर देता है। मैंने सुना था कि ध्यानमूलं गुरुमूर्ति। और मुझे आपका स्मरण एक प्रगाढ़ रसमयता, आनंद और तन्मयता से भर देता है...।'\nतो फिर अब बैठे-बैठे क्या कर रहे हो? तो फिर रुके क्यों हो? जहां से रस बहे, जानना वहीं सत्य है। रस सत्य की खबर लाता है। रसो वै सः। उस परमात्मा का स्वभाव रस है। जहां से रस बहे, समझना परमात्मा छिपा है। पत्थर से बहे, तो प्रतिमा हो गई वह परमात्मा की। भोजन से बहे, तो अन्न ब्रह्म हो गया। संगीत से आए तो संगीत अनाहत का नाद हो गया। जिस व्यक्ति की उपस्थिति में लगने लगे वह रस, तो उपस्थिति उसकी भगवतस्वरूप हो गई। वह व्यक्ति भगवान हो गया।\nजहां से रस मिल जाए, चल पड़ना उस तरफ अंधे की भांति। फिर आंखों को रख देना। इन आंखों का काम तो तभी तक था, जब तक रस का पता न हो। यह आंखों से टटोल-टटोलकर चलना तभी तक ठीक था, जब तक रस का पता न हो। जब रस की झलक मिलने लगी, तो अब सब छोड़ो समझदारी। अब हो जाओ नासमझ। अब हो जाओ पागल। अब हो जाओ उन्मत्त। दौड़ पड़ो। अब चलने से काम न चलेगा। आंधी-अंधड़ की तरह चल पड़ो परमात्मा की तरफ।\n"जब मेरी चाल में हर क्षण घूंघर की तरह आपकी धुन बजती है, जब मेरे रोम-रोम में ध्यानमूर्ति, प्रेममूर्ति और गुरुमूर्ति आप बसते हैं तो अब मैं ध्यान को कहां रखूं?'\nअब ध्यान को रखकर करोगे क्या? अब ध्यान की जरूरत कहां रही? यह तो ऐसा हुआ कि किसी अंधे को आंखें मिल गईं और अब वह पूछता है कि यह मेरी लकड़ी, जिससे मैं टटोल-टटोलकर चलता था जब मैं अंधा था, तो अब इस लकड़ी का क्या करूं? और कहां रखूं? मैं इसको छोड़ तो सकता नहीं, क्योंकि इसने कितना साथ दिया है! अंधा था तो इसी से टटोल-टटोलकर चलता था। आंखें तो आज मिलीं, अंधा तो जन्मों से था। लकड़ी ने जन्मों साथ दिया, इसे कैसे छोड़ दूं?\nप्रेम मिल गया तो ध्यान की कोई जरूरत नहीं। ध्यान मिल गया तो प्रेम की कोई चिंता नहीं। दो में से एक सध जाए। और दोनों के बीच अपने मन को डांवांडोल मत करना, अन्यथा तुम त्रिशंकु हो जाओगे।\nऔर जब मैं कह रहा हूं, एक सध जाए तो मेरा मतलब यही है कि एक के सधते दूसरा अनायास अपने आप सध जाता है।\nनिदाघ से उम्मीद की, वसंत की बयार की\nमरुस्थली मरीचिका सुधामयी मुझे लगी\nकहां मनुष्य है जिसे न भूल शूल सी गड़ी\nइसीलिए खड़ा रहा कि भूल तुम सुधार लो\nपुकार कर दुलार लो, दुलार कर सुधार लो\nध्यानी कहता है, मैं अपने को सुधारूंगा। ध्यानी का अर्थ है: सारा दायित्व मेरे ऊपर है।\nप्रेमी का अर्थ है: इसीलिए खड़ा रहा कि भूल तुम सुधार लो। कि तुम मुझे पुकार लो, कि पुकार कर दुलार लो, कि दुलार कर सुधार लो।\nप्रेमी का अर्थ है, कि वह कहता है, कि मैंने छोड़ दिया तुम्हारे हाथों में। अब तुम सुधार लो। मेरे किए न होगा। मेरे किए होगा भी कैसे? मैं गलत हूं, मैं जो करूंगा वह और गलती को बढ़ाएगा। मैं नासमझ हूं। मैं जो करूंगा उससे नासमझी और उलझ जाएगी। मैं वैसे ही उलझा हूं।\nतुमने कभी देखा, कोई चीज उलझी हो, सुलझाने जाओ तो और उलझ जाती है। मैं वैसे ही भ्रम में हूं। अब इसमें और उपद्रव करूंगा तो और कीचड़ मच जाएगी।\nप्रेमी की दृष्टि और है। वह कहता है, कि मैंने तुम्हारे हाथों में छोड़ा अपने को। तुम मुझे बना सके तो तुम मुझे सुधार न सकोगे? तुम मुझे जीवन दे सके तो तुम मुझे ज्योति न दे सकोगे? तुमने बिन मांगे जीवन दिया, तुमने बिन मांगे अहोभाग्य बरसाया, तो मांगता हूं तुमसे, ज्योति न दे सकोगे? बिन मांगे जीवन देते हो, मांगे ज्योति न दोगे?\nप्रेमी परमात्मा पर छोड़ रहा है। और इसी छोड़ने में क्रांति घटनी शुरू हो जाती है। क्योंकि जैसे ही तुमने उस पर छोड़ा, तुम्हारा अहंकार मिटना शुरू हुआ। और अहंकार मूल है सारे उपद्रव का, सारी भूलों का, सारे पाप का, सारी नासमझियों का। अहंकार द्वार है नर्क का।\nतो जिसने पूछा है--कृष्ण गौतम का प्रश्न है--उससे मैं कहता हूं:\nआगाज़ जो अच्छा है, अंजाम बुरा क्यों हो?\nनादां है जो कहता है, अंजाम खुदा जाने!\nजब प्रारंभ अच्छा है, अंत भी अच्छा होगा। तुम फिक्र छोड़ो। नासमझ है, जो कहता है कि शुरुआत तो बड़ी अच्छी हो रही है, परिणाम परमात्मा जाने! जब शुरुआत अच्छी है तो परिणाम भी अच्छा होगा। जब बीज मिठास के और रस के हैं तो फल भी रस के और मिठास के होंगे।\nतुम चल पड़ो। अब तुम बैठे-बैठे विचार मत करो। चिंतन अक्सर आलस्य बन जाता है। बहुत सोच-विचार करनेवाले लोग चलने की बात भूल ही जाते हैं। इसलिए दार्शनिक कुछ भी नहीं कर पाते। सोचते-सोचते जीवन गंवा देते हैं। करने के लिए मौका ही नहीं बचता, समय नहीं बचता, शक्ति नहीं बचती।\nमैंने सुना है, पहले महायुद्ध में एक दार्शनिक भर्ती हुआ। युद्ध में जरूरत थी, सभी भर्ती किए जा रहे थे, वह भी भर्ती कर लिया गया। लेकिन बड़ी कठिनाई हुई। क्योंकि जो इसे शिक्षण दे रहा था वह बड़ी परेशानी में पड़ गया। वह कहे, "बायें घूम।' सारी दुनिया घूम जाए, वह वहीं खड़ा है। तुम खड़े क्यों हो? वह कहता, जब तक मैं सोच न लूं कि बायें घूमूं क्यों? आखिर बायें घूमने से फायदा क्या है? और फिर दायें घूमना पड़ेगा, तो यहीं क्यों न खड़े रहो?\nआखिर वह जो शिक्षण देनेवाला था, परेशान हो गया। उसने कहा कि तुम किसी काम के नहीं हो। अगर तुम इतना सोच-विचार करोगे तो युद्ध के मैदान पर क्या होगा? इतना सोच-विचार सैनिक के लिए नहीं है। मगर अब तुम भर्ती हो ही गए हो तो कोई तो काम देना।\nतो उसे मेस में भेज दिया--भोजनालय में--कि वहां तुम कुछ काम करो। पहले ही दिन उसको मटर के दाने दिए, कि बड़े-बड़े एक तरफ कर लो, छोटे-छोटे एक तरफ कर दो।\nघंटेभर बाद जब उसका शिक्षक आया तो दाने वैसे के वैसे रखे थे और वह माथे से हाथ लगाए--जैसे रोडेन की प्रतिमा है न! विचारक--वैसे बैठा था।\n"तुम क्या कर रहे हो? कुछ किया नहीं?'\nउसने कहा, "मैं यही तो सोच-विचार में पड़ा हूं। बड़े एक तरफ कर दूं, छोटे एक तरफ कर दूं, कुछ मझोल हैं; इनको कहां करना? और जब तक सब बात साफ न हो जाए तब तक कोई भी कृत्य करना खतरे से खाली नहीं है। मैं सोच-विचारवाला आदमी हूं।'\nगौतम! दार्शनिक होने की कोई जरूरत नहीं। अब ध्यान की चिंता छोड़ो। तुम्हें जिससे संगति बैठ सकती है, वह स्वर बजा है। अब चल पड़ो। अब श्रद्धा से भरपूर, भरोसे से। सोच-विचार एक तरफ रखकर, अब दौड़ो।\nवहां तक आया हूं, जहां लगता है कि कुछ हो सकता है। अब कोई भय नहीं मालूम देता। प्रभु, प्रणाम! प्रणाम!! प्रणाम!!!\nशुभ है ऐसी घड़ी, जब ऐसा भाव सघन होने लगे कि अब कुछ हो सकता है। मनुष्य के जीवन में सर्वाधिक महत्व की घड़ी यही घड़ी है, जब भरोसा आता है कि अब कुछ हो सकता है।\nअन्यथा साधारणतः तो भरोसा आता ही नहीं कि कुछ, और मुझे हो सकेगा? और उस गैर-भरोसे का भी कारण है। जन्मों-जन्मों से कुछ न हुआ, आज अचानक कैसे हो सकेगा? अनंत काल में न हुआ, आज कैसे हो सकेगा?\nइसलिए इस जगत में सबसे बड़ी महत्वपूर्ण घटना, जहां से और महत्वपूर्ण घटनाओं की शुरुआत होती है, वह इस क्षण का आ जाना है, जब तुम्हें यह लगे कि हां, मुझे कुछ हो सकता है।\nइसीलिए तो लोग बुद्ध पर, महावीर पर, कृष्ण पर, क्राइस्ट पर भरोसा नहीं करते। क्योंकि उनको लगता है, जब हमें नहीं हो सकता तो किसी को कैसे हुआ होगा? आखिर हम भी मनुष्य जैसे मनुष्य हैं--हड्डी, मांस, मज्जा के बने। जैसे तुम थे--महावीर हो, कि बुद्ध हो, कि कृष्ण हो, कि क्राइस्ट हो। हम भी जन्मे, तुम भी जन्मे। हम भी मरण की तरफ जा रहे हैं, तुम भी मरे। हमें भी भूख लगती है, तुम्हें भी लगती है। हमारा भी शरीर जीर्ण-शीर्ण होता है, वृद्ध होता है, तुम्हारा भी हुआ। हमारी भी कमर झुक गई, तुम्हारी भी झुक जाएगी, तुम्हारी भी झुक गई थी।\nतो अंतर कहां है? हमारे जैसे मनुष्य! हमें नहीं हुआ, हमें नहीं घटा वह अघट, हमारे जीवन में नहीं उतरा आकाश। हमारा आंगन तो सिकुड़ता ही गया। आकाश के तो दर्शन ही नहीं हुए। हमारे तो झरोखे बंद ही होते गए। कभी कोई खुला प्रकाश, सूरज का दर्शन न हुआ, तो तुम्हें कैसे हुआ होगा? या तो तुम धोखा दे रहे हो, या तुम भ्रम में पड़े हो, या तो तुम सिर्फ बातचीत कर रहे हो और या फिर तुम कोई सपना देख रहे हो।\nध्यान रहे, जिस दिन तुम्हें भरोसा आता है कि मुझे हो सकता है, उसी दिन पहली दफे बुद्ध, महावीर, कृष्ण, क्राइस्ट पौराणिक नहीं रह जाते, ऐतिहासिक हो जाते हैं। उसी क्षण सारा इतिहास नया हो जाता है, जैसे तुम्हारे लिए फिर से लिखा गया। पहली दफा ऐसे व्यक्तियों पर, जिनके जीवन में परमात्मा की झलक आयी, प्रतिबिंब उतरा, जिनमें किसी तरह परमात्मा की प्रभा प्रगट हुई, तुम्हें भरोसा आता है। जिस दिन तुम्हें अपने पर भरोसा आता है उसी दिन तुम्हें कृष्ण, महावीर, बुद्ध पर भरोसा आता है।\nलोग ईश्वर पर भरोसा नहीं करते क्योंकि उनका अपने पर भरोसा नहीं है। नास्तिक की असली नास्तिकता आत्म-अविश्वास है। वह कहता है, कोई ईश्वर नहीं है। क्योंकि भीतर जब ईश्वर का पता नहीं चलता, किरण भी नहीं पता चलती, झलक भी नहीं पता चलती, सपने में भी कोई तरंग नहीं लहराती तो ईश्वर हो कैसे सकता है?\nईश्वर होता है उस क्षण, जब तुम्हारे भीतर तुम होने लगते हो।\nशुभ घड़ी है। लेकिन ध्यान रखना, यह घड़ी कई बार आएगी और जाएगी। इसलिए जब चली जाए तो घबड़ा मत जाना, उदास मत हो जाना। क्योंकि यह बड़ी दूर की झलक है। जैसे आकाश में क्षणभर को बिजली कौंध गई हो और तुम्हें दूर हिमालय का शिखर दिखाई पड़ गया हो। पर बिजली गई, फिर घना अंधेरा है। और ध्यान रखना, जब बिजली के बाद अंधेरा होता है तो बिजली के पहले के अंधेरे से ज्यादा घना हो जाता है।\nतो जिनके जीवन में यह सौभाग्य का क्षण आता है, उन्हें लगता है, अब कुछ हो सकता है, वे बड़ी खतरे की स्थिति में भी हैं। उन्हें सचेत कर देना जरूरी है। क्योंकि यह बिजली की कौंध है; यह खो जाएगी। यह बहुत बार पकड़ में आएगी, बहुत बार छूट जाएगी। और जब छूटेगी तब तुम ऐसे अतल अंधेरे में गिरोगे, जैसे कि तुम कभी भी नहीं थे।\nलेकिन अगर सावधान रहे और स्मरण रखा कि ऐसा होता है, तो तुम उन अंधेरी रातों को भी पार कर जाओगे। और जो अभी बिजली की कौंध की तरह घटा है, वह एक दिन सुबह के सूरज की तरह घटेगा। पहले झलक आती है, फिर झलक साफ होती है; फिर झलक झलक नहीं रह जाती, तुम्हारा सुनिश्चित अनुभव हो जाता है। फिर अनुभव नहीं रह जाता है, परमात्मा फिर अनुभव जैसा नहीं मालूम होता, तुम्हारा स्वत्व हो जाता है, तुम्हारा स्वभाव हो जाता है।\nमधुर निर्यात और आयात, साधते हो दोनों के खेल\nछनक में निकल चले थे दूर, पलक में पल-पल बढ़ता मेल\nतुम्हारे खो जाने में दुख, तुम्हारे पा जाने में आज\nभूमि का मिल जाता है छोर, गगन का मिल जाता है राज\nपर खयाल रखना--\nमधुर निर्यात और आयात साधते हो दोनों के खेल।\nएक क्षण तो लगता है, इतने करीब; और एक क्षण लगता है, इतने दूर। एक क्षण लगता है, हाथ की पहुंच के भीतर; और एक क्षण लगता है, असंभव! बिलकुल असंभव! ऐसा बहुत बार होगा।\nतो डरना मत। यह झलक सौभाग्य है।\nलेकिन जिनके जीवन में सौभाग्य आता है, उसके साथ-साथ उतने ही खतरे भी आते हैं। जब तुम्हारे पास कुछ नहीं होता तो खोने को भी कुछ नहीं होता। जब कुछ होता है तो खोने को भी कुछ होता है। जितना ज्यादा तुम्हारे पास होगा, उतने ही तुम खतरे में भी हो; क्योंकि उतना ही खोने को भी तुम्हारे पास है।\nएक युवक छह महीने पहले आया। आने के महीनेभर बाद उसने संन्यास लिया और मुझसे पूछा कि क्या मैं वापस जा सकता हूं अपने घर? मैंने कहा, जा सकते हो। लेकिन वह गया नहीं। महीनेभर और रुका। फिर उसने पूछा कि क्या मैं जा सकता हूं? मैंने कहा कि अब जाना ठीक नहीं।\nवह थोड़ा चौंका। उसने कहा कि महीनेभर पहले आपने कहा कि जा सकते हो। अब आप कहते हो, जाना ठीक नहीं, मामला क्या है? क्योंकि मैं तो सोचता था, महीनेभर में मैं और तैयार हो जाऊंगा तो जाने के योग्य हो जाऊंगा।\nमैंने कहा, महीनेभर पहले जब तुमने पूछा था, तुम्हारे पास खोने को कुछ भी नहीं था। तो मैंने कहा, जाओ। कोई फर्क नहीं पड़ता था। अब तुम्हारे पास कुछ खोने को है। थोड़ा-सा अंकुर फूटा है। अब मैं कहता हूं, मत जाओ। अभी रुको। अब तुम्हारे पास कुछ है, जो खो सकता है अभी जाने से। अब थोड़ी देर रुक जाओ। जरा इसे मजबूत होने दो। जरा इसकी जड़ें गहरी होने दो। अन्यथा तुम इतने दुख में पड़ जाओगे, जितने दुख में तुम पहले भी न थे।\nतुम्हें पता है? एक गरीब आदमी है, गरीबी उसको भी है। फिर एक अमीर आदमी है, जिसका दिवाला निकल गया; वह भी गरीब है। दोनों के पास कुछ भी नहीं है। लेकिन जिसका दिवाला निकल गया है उसकी गरीबी का कोई अंदाज तुम गरीब आदमी की गरीबी से नहीं लगा सकते। गरीब आदमी क्या खाक गरीब है! जो अमीर ही कभी नहीं रहा, उसे गरीबी का कोई पता ही नहीं हो सकता। जो अमीर रह चुका है, उसकी गरीबी की पीड़ा बड़ी गहरी है। जिसने वैभव के दिन जाने, वही जानता है, दुर्दिन क्या है। जिसने वैभव के दिन ही नहीं जाने, वह तो दुर्दिन में भी मस्त चादर ओढ़कर सोता है। कोई दुर्दिन जैसी कोई बात ही नहीं। सहज सामान्य जीवन है।\nऐसा ही आंतरिक संपदा के संबंध में भी सच है।\nजिन मित्र ने पूछा है, उनके जीवन में बड़ी महत्वपूर्ण घटना घटने के करीब आ रही है, घट रही है। पहली किरण उतरी है।\nसावधान! क्योंकि इस पहली किरण के साथ ही जब अंधेरा फिर से आएगा तो बहुत गहरा होगा। तुम बहुत तड़फोगे फिर।\nपरमात्मा ऐसी बहुत धूप-छांव तुम्हें देगा। परमात्मा बहुत बार करीब और बहुत बार दूर निकल जाएगा। यह छिया-छी का खेल है। ऐसे ही तुम्हें वह मजबूत करता है, बलशाली करता है। ऐसे ही तुम्हें जीवन देता है। ऐसे ही तुम्हारी परिपक्वता आती है। ऐसे ही मिलकर-खोकर, खोकर-मिलकर, बार-बार धूप-छांव से गुजारकर तुम्हें पकाता है; परिपक्व करता है। तुम्हें प्रौढ़ता देता है। तुम्हारे जीवन में एकता आती है।\nऔर एक ऐसी घड़ी आती है कि वह मिले तो ठीक, न मिले तो ठीक; हर हालत में तुम प्रसन्न होते हो। अंधेरी रात भी उसी की, जगमगाते सूरज का दिन भी उसी का। जब तुम्हें कुछ भी उसका पता नहीं चलता, तब भी तुम जानते हो, वह है। और जब उसका पता चलता है, तब भी तुम जानते हो, वह है। उस घड़ी धूप-छांव का खेल बंद होता है।\nअभी तो खतरा आएगा। पूर्व-सावधान कर देना उचित है।\nआरजुओं में हरारत है, न उम्मीदों में जोश\nसर्द अब हर गर्मिये-बाजार है तेरे बगैर\nजिंदगी एक मुश्तकिल आजार है तेरे बगैर\nसांस एक चलती हुई तलवार है तेरे बगैर\nअभी तो जब खोओगे तो लगेगा--\nबड़ी कठिनाई होगी, जैसी कभी न हुई थी। लेकिन यह केवल सौभाग्यशालियों को होती है कठिनाई। ऐसा दुर्दिन केवल उन्हें मिलता है, जिन्हें प्रभु की थोड़ी-सी झलक मिलनी शुरू हुई।\nतुम्हारे पैर ठीक जमीन पर पड़ रहे हैं। मगर अभी भटकोगे। इतनी जल्दी कुछ भी नहीं होता। और पाकर जब भटकोगे तो बहुत रोओगे। उन आंसुओं में याद रखना। उन आंसुओं में भरोसे को कायम रखना।\nअभी तो भरोसा आसान है। जब कुछ ठीक हो रहा होता है तब तो भरोसा बिलकुल आसान है। जब सब गलत जाने लगता है, तब भरोसा कठिन होता है।\nलेकिन उसी कठिनाई की चुनौती को जो मान लेता है उसके जीवन में विकास होता है।\nतेरा-मेरा संबंध यही, तू मधुमय औ' मैं तृषित हृदय\nतू अगम सिंधु की रास लिये\nमैं मरु असीम की प्यास लिये\nमैं चिर-विचलित संदेहों से\nतू शांत अटल विश्वास लिये\nतेरी मुझको आवश्यकता, आवश्यकता तुझको मेरी\nमैं जीवन का उच्छवास लिये\nतू जीवन का उल्हास लिये\nतुझसे मिल पूर्ण चला बनने, बस इतना ही मेरा परिचय\nहम प्यासे हैं। हम भूखे हैं। हम अतृप्त हैं--तृषित हृदय। और परमात्मा में छिपी है वह सुधा, वह अमृत, जो हमें तृप्त करेगी। परमात्मा और हमारे बीच जो संबंध है, वह प्यासे और जल के बीच का संबंध है।\nअभी तुम्हें सरोवर दिखाई पड़ा है, पर दूर से दिखाई पड़ा है। अभी बहुत संभावना है कि फिर तुम वृक्षों की ओट में हो जाओगे। शायद सरोवर की तरफ चलने में ही बहुत बार वृक्ष ओट में आ जाएंगे और सरोवर खो जाएगा। चलोगे भी सरोवर की तरफ, तो भी अनेक बार सरोवर दिखाई पड़ेगा, अनेक बार खो जाएगा।\nजब खो जाए, तब भूलना मत कि है। क्योंकि जब दिखाई पड़ता है तब बिलकुल आसान मानना, कि है। जब खो जाता है तब बहुत दुर्गम मानना, कि है। तब उदास हो, हताश हो, थककर बैठ मत जाना।\nजो इस क्षण में हुआ है, इसे तुम सदा के लिए अपनी एक चिर-संचित निधि बना लो। यह जो भरोसा जगा है कि अब कुछ हो सकता है, इसे भूलना मत। कुछ भी हो, कैसी भी परिस्थिति हो, इसे फिर-फिर जगा लेना। इसे याद रखना। यह तुम्हारी स्मृति से उतर न जाए।\nतो जो अभी झलक की तरह मिला है, वह तुम्हारी स्थायी संपदा बन जाता है।\nमन जब एकदम शांत रहने लगेगा तब सांसारिक कार्य कैसे होंगे?\nअशांत रहकर भी चल रहे हैं, तो शांत रहकर और भले तरह से चलेंगे। आखिर शांति किसी काम में बाधा तो नहीं है। अशांत रहकर भी कर लेते हो तो शांत रहकर तो और कुशलता से कर सकोगे। यह तो सीधा-सा गणित है।\nएक आदमी अशांत है और कोई काम कर रहा है, तो अर्थ हुआ कि अशांति बड़ी शक्ति ले रही है। मन का तनाव बड़ी शक्ति पी रहा है। फिर भी काम कर रहा है, किसी तरह खींच रहा है। तब भी कर लेता है। तो थोड़ा सोचो, जब तुम शांत हो जाओगे और सारी शक्ति काम में ही पड़ेगी--क्योंकि मन कोई शक्ति रोकेगा नहीं; अशांति नहीं, तनाव नहीं, कोई चिंता नहीं--जब तुम पूरे-पूरे काम में उंडलोगे तो काम की गति तो बढ़ेगी, कुशलता बढ़ेगी, गुणवत्ता बढ़ेगी।\nयह प्रश्न ही क्यों उठता है? यह प्रश्न इसलिए उठता है कि तुम्हें अब तक यही समझाया गया है कि जो शांत हो जाते हैं, वे संसार से भाग जाते हैं। इसीलिए संन्यास से एक भय हो गया है। शांति से भय हो गया है। यह भय बिलकुल निर्मूल है।\nमैं तुमसे कहता हूं, अशांत भला भाग जाते हों संसार से, शांत क्यों भागने लगे? शांत को भागने के लिए जरूरत ही क्या रही? शांत को तो आनंद आएगा चारों तरफ की अशांति के बीच खड़े होने में। क्योंकि यहां कसौटी होगी।\nयहां प्रतिपल भरोसा गहरा होगा कि अशांति कितनी ही हो बाहर, अब मेरे भीतर प्रवेश नहीं करती। मैं अभेद्य दुर्ग में विराजमान हो गया हूं। मेरी शांति अटूट है। अब कोई चीज इसे विशृंखल नहीं करती। मेरी शांति अब कमजोर नहीं है कि टूट जाए; कि कोई भी चीज मेरे मन को डांवांडोल करे। अब सब परीक्षाओं से गुजर रहा हूं और मेरी शांति और गहरी और मजबूत होती चली जाती है।\nनहीं, मैं तुमसे कहता हूं, शांत आदमी जो भी करेगा उसमें उसकी कुशलता बढ़ जाएगी।\nलेकिन इसका यह अर्थ नहीं है कि मैं कह रहा हूं, शांत आदमी वे सब काम करेगा ही, जो तुम कर रहे हो। क्योंकि कुछ काम हैं, जो केवल अशांत आदमी ही कर सकता है, क्योंकि उनका मूल अशांति में है।\nजैसे एक आदमी चोरी कर रहा है, तो मैं तुमसे यह नहीं कह सकता कि शांत आदमी चोरी कर सकेगा। कर सके तो कुशलता से करेगा; मगर कर सकता नहीं। क्योंकि चोरी के लिए बड़ा सोया चित्त चाहिए। बड़ा दीन-दुर्बल चित्त चाहिए। चोरी के लिए बड़ा अशांत, विक्षिप्त चित्त चाहिए।\nशांत आदमी क्रोध न कर सकेगा। कर सके तो बड़ी कुशलता से करेगा, मगर कर न सकेगा। क्योंकि क्रोध का मूल अशांति में है। लेकिन जीवन के सहज काम तो और कुशल हो जाएंगे।\nशांत आदमी ज्यादा बेहतर पति होगा, ज्यादा बेहतर पत्नी होगी, ज्यादा बेहतर बेटा होगा, ज्यादा बेहतर बाप होगा, ज्यादा बेहतर मित्र होगा। शांत आदमी के जीवन में, जो भी शांति के साथ बच सकता है, वह सभी बेहतर, स्वर्णमयी होकर, सुगंधमयी होकर होगा। उसके सोने में सुगंध आ जाएगी।\nतो मैं तुमसे यह नहीं कहता कि तुम्हारी सभी चीजें बचेंगी। लेकिन मैं यह कहता हूं, जो बचाने योग्य हैं वे बचेंगी। जो बचाने योग्य ही नहीं हैं, जिनको तुम भी बचाना नहीं चाहते हो, वे ही केवल खो जाएंगी। महंगा सौदा नहीं है।\nमहंगा सौदा तो तुम अभी कर रहे हो अशांति को चुनकर।\n"मन जब एकदम शांत रहने लगेगा तब सांसारिक कार्य कैसे होंगे?' मन बहाने खोज रहा है। मन कह रहा है, शांत मत हो जाना। यह क्या कर रहे हो? ध्यान में लगे हो? अपनी जड़ें खोद रहे हो? सब गड़बड़ हो जाएगा।\nमन का तो सब गड़बड़ हो जाएगा, यह सच है। मन ठीक ही कह रहा है। क्योंकि मन है तुम्हारा रोग, बीमारी।\nअगर तुम महत्वाकांक्षी हो तो महत्वाकांक्षा चली जाएगी। अगर तुम पागल की तरह स्पर्धा में लगे हो, स्पर्धा चली जाएगी। अगर तुम व्यर्थ चीजों को जोड़ने-बटोरने में लगे हो तो वह पागलपन उतर जाएगा।\nतो मन तो ठीक कह रहा है। मन को संसार की फिक्र नहीं है, मन को अपनी फिक्र है। मन यह कह रहा है, कि मेरा क्या होगा? तुम तो शांत होने लगे, कुछ मेरी तो सोचो! कितने दिन तुम्हारे साथ रहा!\nयह तो ऐसे ही हुआ, कि तुमने दवा लेनी शुरू की, बीमारी तुमसे कहे, कि जरा यह भी तो सोचो, मेरा क्या होगा? तुम तो दवा लेने लगे। और मैं कितने दिन से साथ रही! जन्मों-जन्मों का, जुग-जुग का संग-साथ--तुम दवा लेने लगे? धोखेबाज कहीं के! दगाबाज कहीं के! दवा लेने लगे? यह तुम क्या कर रहे हो? सब खराब हो जाएगा।\nलेकिन तुम बीमारी की नहीं सुनते। मन को तुमने अब तक बीमारी नहीं जाना। तुम सोचते हो, मन तुम हो। यहीं भूल हो रही है। तुम मन नहीं हो। तुम मन के पार साक्षी हो। उस साक्षी का परम आनंद घटेगा शांति में। शांति में मन चला जाएगा, तुम बचोगे। मन के बहुत-से व्यापार, जो रुग्ण हैं, जिन्होंने सिवाय दुख के और कुछ भी नहीं दिया, वे भी चले जाएंगे। लेकिन उनका चला जाना हितकर है।\nमन सदा ध्यान में बाधा डालता है। क्योंकि ध्यान मन की मृत्यु है। मन समझाता है:\nबहुत खोया, और खोने दो मुझे\nऔर भी गुमराह होने दो मुझे\nआज पलकों की छबीली छांह में लग गई है आंख\nसोने दो मुझे\nलेकिन जिसे तुम पलकों की छबीली छांह समझ रहे हो, वहीं से तुम्हारे जीवन का सारा ज्वर, सारा उत्ताप पैदा हुआ है। जिसे तुम सौंदर्य समझ रहे हो उसी ने तुम्हारे जीवन को कुरूप किया है। और जिसे तुम सोचते हो तुम्हारा बल, वही तुम्हारी नपुंसकता है, वही तुम्हारी निर्बलता है। इसे ठीक से देखो।\nऔर अगर तुम्हें यह चिंता हो कि तुम अगर शांत हो गए तो संसार का क्या होगा, तो यह चिंता तुम बिलकुल मत करो। बहुत अशांत लोग हैं। तुम्हारे जाने से यहां कुछ बाधा न पड़ेगी। यहां काफी पागल हैं। तुम इस चिंता में मत पड़ो कि मैं अगर ठीक हो गया, तो पागलखाने का क्या होगा? यह चलता ही रहा है। यह चलता ही रहेगा।\nये रंगे-बहारे-आलम है\nक्यों फिक्र है तुझको ऐ साकी!\nमहफिल तो तेरी सूनी न हुई,\nकुछ उठ भी गए कुछ आ भी गए\n--यह महफिल भरी ही रहती है।\nतुम उठने में संकोच मत करो। कुछ बाहर खड़े हैं, जोर से चिल्ला रहे हैं, जगह दो। क्यू में खड़े हैं। तुम हटो, वे बड़े प्रसन्न होंगे। तुम्हें वे धन्यवाद देंगे। इसीलिए तो लोग संन्यासी का स्वागत करते हैं! चलो एक जगह खाली हुई। इसीलिए तो लोग त्यागी की महिमा गाते हैं, चरण छूते हैं कि धन्य प्रभु! कम से कम आपने तो जगह खाली की!\nतुम अक्सर पाओगे त्यागियों के पास भोगियों को स्तुति करते। जैन मंदिरों में देखो! जो छोड़कर बैठ गए हैं संसार, जो संसार को जोर से पकड़े हैं, वे उनके चरण छू रहे हैं। वे कह रहे हैं, बड़ी कृपा आपकी।\nशायद उन्हें भी साफ न हो। मगर मामला क्या है? मामला यह है कि ये भी प्रतियोगी थे। ये हट गए मैदान से। जितने प्रतियोगी कम हुए उतना ही अच्छा है।\nसंसारी सदा संन्यासियों की प्रशंसा करता रहा है। लेकिन प्रशंसा निश्चित ही झूठ होगी, बेमन से होगी; असली नहीं होगी। असली होती तो खुद ही संन्यासी हो जाता। यह बड़े आश्चर्य की बात है। भोगी त्यागी के चरण छूता है। अगर यह श्रद्धा सच होती तो खुद ही त्यागी हो गया होता। यह श्रद्धा झूठी है। वह कह रहा है, आपने बड़ी कृपा की। आपने बड़ा ही अच्छा किया जो छोड़ दी झंझट।\nजब एक राजनीतिज्ञ विदा होता है दिल्ली से तो बाकी राजनीतिज्ञ उसका विदाई समारोह करते हैं। कहते हैं कि गिरि साहब, आप चले बंगलोर! बड़ी कृपा! फिर न आना। आप बंगलोर में ही बसना। आबोहवा भी अच्छी है। और दिल्ली में रखा क्या है?\nचलो, क्यू में एक आदमी कम हुआ। थोड़े हम आगे सरके। ऐसी आशा से तो आदमी जी रहा है।\nतुम इसकी फिक्र मत करना कि संसार का क्या होगा? संसार तुम्हारे बिना बड़े मजे से चल रहा था, तुम्हारे बिना बड़े मजे से चलता रहेगा।\nकुछ उठ भी गए, कुछ आ भी गए\nतुम सिर्फ अपनी चिंता कर लो। और इतना मैं तुमसे कह सकता हूं आश्वासन के साथ, कि जो भी शुभ है, वह बचेगा। जो भी श्रेयस्कर है, वह बचेगा। जो भी अशुभ है, वह छूट जाएगा। मेरे मन में तो पाप और पुण्य की परिभाषा यही है: शांत मन जिसे न कर सके, वही पाप। जिसे करने के लिए अशांत मन अनिवार्य शर्त है, वही पाप। शांत मन ही जिसे कर सके, वही पुण्य। शांत मन जिसके होने के लिए अनिवार्य भूमिका है, वह पुण्य है।\nपुण्य बचेगा। पुण्य की कुशलता बचेगी। पाप खोते चले जाएंगे। नर्क छूटेगा, स्वर्ग शेष रहेगा। बंधन गिरेंगे, मुक्ति उपलब्ध होगी। मोक्ष बचेगा। उसमें तुम्हारी कुशलता बढ़ेगी।\nतुम पछताओगे न। तुम कभी लौटकर ऐसा न सोचोगे कि बड़ी गलती कर ली, जो शांत हो गए।\nअब तक किसी ने ऐसा नहीं कहा। जो भी शांत हुए हैं सदियों-सदियों में--अनंत लोग हुए हैं। यह शृंखला छोटी नहीं है। बहुत लोग हुए सदियों-सदियों में, उनमें से किसी एक ने भी नहीं कहा कि शांत होकर पछतावा हुआ।\nऔर इन सदियों में उनसे हजारों गुने लोग अशांत रहे, उन सबने सदा यह कहा कि चूक गए कुछ। कुछ भूल हो गई। कहीं जीवन का तार टूट गया। वीणा बजी नहीं। बांसुरी पर धुन उतरी नहीं। आए तो जरूर, खाली आए, खाली जा रहे हैं।\nनिरपवाद रूप से जो लोग अशांत रहे हैं, वे पछताए हैं।\nनिरपवाद रूप से जो लोग शांत हुए हैं उन्होंने धन्यभाग, सौभाग्य माना है।


Notorious Chandan smuggler Veerappan's daughter Vidyarani joins BJP\n> कुख्यात चंदन तस्कर वीरप्पन की बेटी विद्यारानी बीजेपी में हुई शामिल, कहा पिता की सोच नहीं थी ग़लत\nकुख्यात चंदन तस्कर वीरप्पन की बेटी विद्यारानी बीजेपी में हुई शामिल, कहा पिता की सोच नहीं थी ग़लत\nपेशे से वकील हैं विद्यारानी.\nबीते शनिवार को कुख्यात चंदन तस्कर वीरप्पन की बेटी विद्यारानी भारतीय जनता पार्टी में शामिल हो गयी है. पेशे से वकील विद्यारानी को कृष्णगिरी ज़िले में पार्टी के राष्ट्रीय सचिव मुरलीधार राव ने पार्टी की सदस्यता दिलायी. इस दौरान विद्यारानी के साथ हज़ारों समर्थक भी बीजेपी में शामिल हुए. इस कार्यक्रम में पूर्व केंद्रीय मंत्री राधाकृष्णन भी मौजूद रहे.\nभाजपा में शामिल होने के बाद विद्यारानी ने कहा कि 'मैं जनता की सेवा के लिए पार्टी में शामिल हुई हूं. मेरे पिता की सोच ग़लत नहीं थी. वो ग़लत रास्ते पर चलकर लोगों की सेवा करना चाहते थे.\nविद्यारानी ने साथ ही कहा कि, 28 फ़रवरी को उनके साथी राज्य के सभी ज़िलों में जुलूस निकालेंगे. ये जुलूस देश विरोधी गतिविधियों का समर्थन करने वाले लोगों के ख़िलाफ़ कार्रवाई की मांग के लिए निकाला जाएगा.\nजानकारी दे दें कि कुख्यात चंदन तस्कर वीरप्पन ने साल 2000 में कन्नड़ अभिनेता राजकुमार और 2002 में कनार्टक के पूर्व मंत्री एच. नागप्पा का अपहरण कर लिया था. इसके बाद वीरप्पन 18 अक्टूबर 2004 को पुलिस मुठभेड़ में मारा गया.\nसाल 1962 में वीरप्पन ने 10 साल की उम्र में एक तस्कर समेत फ़ॉरेस्ट विभाग के तीन अफ़सरों का क़त्ल कर दिया था. ये उसका पहला अपराध था. उस वक़्त उसका नाम वीरैय्या हुआ करता था. जबकि साल 1987 में वीरप्पन ने देश को उस वक़्त हिलाकर रख दिया जब उसने चिदंबरम नाम के एक फ़ॉरेस्ट अफ़सर को किडनैप कर लिया था. इस दौरान उसने पुलिस टीम की बस को भी उड़ा दिया था जिसमें 22 लोग मारे गए.\nवीरप्पन के बारे में कई कहानियां प्रचलित हैं. ऐसा कहा जाता था कि उसने कुल 2000 हाथी मारे, ताकि उनके दांतों की तस्करी की जा सके. वीरप्पन ने साथ ही तस्करी के लिए चंदन के हज़ारों पेड़ भी काट डाले थे. वीरप्पन रबड़ के जूते में पैसे भर के ज़मीन में गाड़कर रखता था.\nएक समय में दक्षिण भारत में आतंक का पर्याय रहे वीरप्पन की दो बेटियां विद्यारानी और प्रभा हैं.


Maharashtra Chief Minister Uddhav Thackeray Said I Am Political Opponent Of Congress Nationalist Congress Party But Admire Their Good Work\nHome राज दरबार मैं कांग्रेस-राकांपा का विरोधी हूं! जानिए, महाराष्ट्र के सीएम ठाकरे ने क्यों...\nमैं कांग्रेस-राकांपा का विरोधी हूं! जानिए, महाराष्ट्र के सीएम ठाकरे ने क्यों कहा ऐसा\nमहाराष्ट्र के मुख्यमंत्री उद्धव ठाकरे ने कहा है कि राजनीतिक रूप से मैं कांग्रेस और राकांपा के खिलाफ हूं। उनके इस बयान के बाद अब सियासी गलियारों में यह चर्चा शुरू हो गई है कि मुख्यमंत्री के पेट में जो है, वो उनके होठों पर आ गया है।\nJuly 14, 2021 6:12 PM Mumbai\nमहाराष्ट्र में शिवसेना, कांग्रेस और राष्ट्रवादी कांग्रेस पार्टी की सरकार है, लेकिन किसी न किसी कारण से तीनों दलों के बीच मतभेद सामने आते रहते हैं। इस कारण राकांपा और कांग्रेस के साथ मिलकर सरकार बनाने के लिए शिवसेना की आलोचना भी होती है। लेकिन अब खुद मुख्यमंत्री उद्धव ठाकरे ने चौंकाने वाला बयान दिया है। उन्होंने कहा है कि राजनीतिक रूप से मैं कांग्रेस और राकांपा के खिलाफ हूं। उनके इस बयान के बाद अब सियासी गलियारों में यह चर्चा शुरू हो गई है कि मुख्यमंत्री के पेट में जो है, वो उनके होठों पर आ गया है।\nठाकरे ने कहा कि राजनीतिक रूप से मैं कांग्रेस और राकांपा के खिलाफ हूं। लेकिन इसका मतलब यह नहीं है कि मैं सरकार में उनके द्वारा किए गए अच्छे कामों की निंदा करूं। यह गलत होगा। मुख्यमंत्री ने कहा, बालासाहेब और मैंने इसके बारे में कभी नहीं सोचा। मेरा करियर सबके सामने है। उन्होंने कहा कि सरकार के हर मंत्री को कुछ यादगार काम करना चाहिए, ताकि 25 साल बाद इस सरकार को याद किया जाए।\nमुख्यमंत्री उद्धव ठाकरे यहीं नहीं रुके, बल्कि उन्होंने अपने दम पर चुनाव लड़ने के कांग्रेस के बयान पर निशाना साधा। सीएम ने कहा कि साथ मिलकर सरकार चलाने वाली पार्टी को इस तरह की बात नहीं करनी चाहिए। वह विरोधी पार्टी नहीं है। इस कार्यक्रम में मुख्यमंत्री ने जल संरक्षण के क्षेत्र में उत्कृष्ट प्रदर्शन के लिए गणमान्य व्यक्तियों को जलभूषण पुरस्कार देकर सम्मानित किया।\nPrevious articleकर्मचारियों को मिला महंगाई भत्ता बढ़ोतरी का उपहार! जानिये, कितनी बढ़ जाएगी सैलरी\nNext articleइस मुद्दे पर यूपी की योगी सरकार के साथ आए कांग्रेस के मंत्री!


Ground zero report of flood of kosi river to bihar from nepal- ग्राउंड जीरो से रिपोर्ट: हर साल6जिलों को ऐसे तबाह कर जाता है बिहार का शोक | bihar - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nUpdated: August 1, 2018, 12:47 PM IST\nहर साल 15 जून से लेकर 15 अक्टूबर तक मॉनसून सिर पर रहता है. खास तौर पर जून और जुलाई में नेपाल के पहाड़ी क्षेत्र में अत्यधिक बारिश होने के कारण यह नदी अपने उफान पर रहती है. नदी अपने वेग के कारण तटबंध को तोड़कर बाहर निकलने को आतुर रहती है.\nLast Updated: August 1, 2018, 12:47 PM IST\nहर साल मॉनसून में कोसी नदी जब उफान पर होती है तो तटबंध के अंदर बसे लोगों पर कहर बनकर टूटती है. अगर तटबंध तोड़कर बाहर आती है तो कुसहा त्रासदी जैसे हालात बन जाते हैं. इन्हीं मसलों पर न्यूज़18 की टीम कोसी नदी के नेपाल प्रभाग के बराह क्षेत्र से लेकर तराई क्षेत्र के इलाकों में होने वाली तबाही का जायजा लेने पहुंची. पढ़िए ग्राउंड जीरो से रिपोर्ट...\nहिमालय के तिब्बतीय पर्वत श्रृंखला से सात धाराओं में निकलने वाली कोसी नदी नेपाल के त्रिवेणी में सभी धाराओं को समेट कर एक साथ जमीन पर उतरती है. यहां इसकी चौड़ाई महज 100 से 150 मीटर रहती है. यही नदी जैसे-जैसे बिहार के6जिलों में प्रवेश करती है तो रौद्र रूप अख्तियार कर लेती है. इस वजह से हर साल कोसी तटबंध के अंदर बसे साढ़े9लाख लोगों को घर से बेघर कर देती है. साथ ही कोसी इलाके के6जिले सुपौल, सहरसा, मधेपुरा, खगड़िया, पूर्णिया और कटिहार जिलों के लोगों के माथे पर भय और चिंता की लकीर खिंच देती है.\nएक बाढ़ पीड़ित परिवार के मुखिया ने बताया कि हिमालय के तिब्बतीय पर्वत श्रृंखला से निकलने वाली सात धाराओं (क्रमशः इंद्रवती, सुन या भोट कोसी, तामा कोसी , लिक्षु कोसी , दूध कोसी , अरुण कोसी , तामर कोसी की धाराएं जिन्हें सप्तकोसी कहां जाता है) का त्रिवेणी में संगम होता है. इस बारे में एक नेपाली नागरिक ने कहा कि हिमालय पर्वत स्थित अपने उद्गम स्थल से त्रिवेणी संगम स्थल तक4सौ किलोमीटर की यात्रा कर कोसी नदी बराह क्षेत्र में समतल पर उतरती है.\nउसने बताया कि समतल से 42 किलोमीटर का सफर तय कर यह बिहार की तराई में स्थित कोसी बराज पहुंचती है. इसके बाद कोसी बराज से 258 किलोमीटर की यात्रा कर यह नदी अपने संगम स्थल खगड़िया जिले के कुरसेला में गंगा नदी में समाहित हो जाती है. यानी कुल मिलाकर यह नदी अपने उद्गम स्थल से संगम स्थल तक 710 किलोमीटर की यात्रा करती है. इस दौरान बिहार के पांच जिले के7हजार 770 वर्ग किलोमीटर और नेपाल में 1,295 वर्ग किलोमीटर में अपने साथ लाई गाद (बालू) को जमाकर हर साल नदी उथली होती जा रही है.\nबराह क्षेत्र के चतरा में 100 से 120 मीटर में बहने वाली यह नदी जब धरातल पर उतरती है तो 10 से 12 किलोमीटर की चौड़ाई में बहकर तटबंध के अंदर बसे साढ़े9लाख लोगों की जिंदगी पर कहर बनकर टूटती है और जान-माल के साथ ही उसके आशियाने को अपने आगोश में समेट लेती है. साथ ही जब तटबंध तोड़कर कुसहा त्रासदी की तरह बाहर निकलती है तो6जिले के 35 लाख लोगो की जिंदगियों पर कहर बनकर टूटती है.\nहर साल 15 जून से लेकर 15 अक्टूबर तक मॉनसून सिर पर रहता है. खास तौर पर जून और जुलाई में नेपाल के पहाड़ी क्षेत्र में अत्यधिक बारिश होने के कारण यह नदी अपने उफान पर रहती है. नदी अपने वेग के कारण तटबंध को तोड़कर बाहर निकलने को आतुर रहती है. वहीं इंजीनियर बाढ़ नियंत्रण तकनीकों से नदी को तटबंध तोड़ने से रोकने की कोशिश करते हैं. बाढ़ अवधि के दौरान नदी और इंजीनियरों के बीच तटबंध तोड़ने और रोकने का संघर्ष जारी रहता है. अगर इस संघर्ष में जीत नदी की होती है तो6जिले के 35 लाख लोग बेघर हो जाते हैं और अगर जीत इंजीनियरों की हुई तो लोग कोसी नदी को प्रणाम कर अपनी जिंदगी बख्श देने के लिए शुक्रिया कह भय से मुक्त हो जाते हैं.\n(रिपोर्ट - अभिषेक मिश्रा)\nभोजपुर में बारिश के पानी में बहा रेलवे ट्रैक, आरा-सासाराम रूट पर ट्रेन सेवा बंद\nVIDEO : छपरा में लोगों ने दिखाई ताकत, चंदे से बनाया 10 लाख का पुल\nFirst published: August 1, 2018, 11:27 AM IST


यूपी मिशन रोजगार 2022: ऑनलाइन आवेदन, Mission Rojgar Yojana रजिस्ट्रेशन\nJanuary 18, 2022 January 17, 2022 by Tech Zone\nUP Mission Rojgar Yojana | यूपी मिशन रोजगार योजना आवेदन |उत्तर प्रदेश मिशन रोजगार अभियान एप्लीकेशन फॉर्म डाउनलोड | UP Mission Rojgar Yojana In Hind\nउत्तर प्रदेश की योगी आदित्यनाथ सरकार के द्वारा5दिसंबर 2020 को प्रदेश में युवाओ के रोजगार के संकट को दूर करने के उद्देश्य से उत्तर प्रदेश मिशन रोजगार की शुरुआत कर दी है। मिशन रोजगार प्रोग्राम के तहत राज्य सरकार ने 50 लाख बेरोजगार युवाओ को रोजगार के अवसर देने का लक्ष्य रखा है। उत्तर प्रदेश सरकार के मुख्यमंत्री योगी आदित्यनाथ के नेतृत्व में शुरू किये गए Mission Rojgar Abhiyan 2021 को अभी तक के देश के इतिहास का सबसे बड़े रोजगार मिशन बताया जा रहा है। इस अभियान के अंतर्गत प्रदेश के युवाओं को रोजगार और स्वरोजगार के अवसर उपलब्ध कराये जायेंगे। वह सभी युवा जो रोजगार की तलाश कर रहे हैं उन्हें इस मिशन के तहत कौशल प्रशिक्षण और अप्रेन्टिसशिप के माध्यम से रोजगार के बेहतर अवसर ढूंढने में मदद की जाएगी।\nUP Mission Rojgar Yojana 2022 क्या है?\nयूपी मिशन रोजगार के अंतर्गत 24.30 लोगों को मिला रोजगार\n5 दिसंबर को होगा यूपी मिशन रोजगार आरंभ\nHighlights of UP Mission Rojgar Yojana\nयूपी मिशन रोजगार के संबंध में सरकार के जारी आदेश\nयूपी मिशन रोजगार का कार्यान्वयन\nयूपी मिशन रोजगार के अंतर्गत युवाओं के लिए रोजगार के अवसर\nउत्तर प्रदेश मिशन रोजगार योजना 2022 की विशेषताएं\nकोरोना संक्रमण के समय में बेरोजगारी का आधिकारिक डेटा\nमिशन रोजगार के अंतर्गत विभागों के नाम\nयूपी मिशन रोजगार योजना 2022 का उद्देश्य\nयूपी मिशन रोज़गार अभियान में रोजगार मेले\nमुख्यमंत्री योगी आदित्यनाथ द्वारा यूपी मिशन रोजगर 2021 का शुभारंभ\nUP Mission Rojgar Yojana के लिए पात्रता मानदंड\nयूपी मिशन रोजगार 2021 ऑनलाइन आवेदन कैसे करे?\nUP Mission Rojgar Yojana पोर्टल और मोबाइल ऐप\nकोरोना वायरस के संक्रमण के समय में उत्तर प्रदेश में बेरोजगार युवाओ की संख्या में बड़ा इजाफा हुआ है। ऐसे में युवाओ को रोजगार के अवसर प्रदान करने के उद्देश्य से केंद्र सरकार के साथ मिलकर उत्तर प्रदेश राज्य सरकार के द्वारा अनेको योजनाओ की शुरुआत की जाती रही है। इसी क्रम में 05 दिसंबर 2020 को मुख्यमंत्री योगी आदित्यनाथ के द्वारा यूपी मिशन रोजगार की शुरुआत की गयी है। इस रोजगार मिशन के तहत राज्य सरकार युवाओ को कौशल प्रशिक्षण प्रदान करके 50 लाख युवाओ को उनकी योग्यता के अनुसार रोजगार के अवसर प्रदान करने का कार्य करेगी। वह सभी युवा जिन्होंने COVID-19 महामारी के समय में एपीआई नौकरी खो दी है उन्हें यूपी मिशन रोजगार के द्वारा रोजगार के अवसर उपलब्ध कराये जायेंगे।\nयूपी मिशन रोजगार की शुरुआत यूपी सरकार द्वारा की गई थी। यह पहल सभी बेरोजगार नागरिकों को रोजगार देने के उद्देश्य से की गयी है। इस योजना के तहत अब तक राज्य के लाखों लोग रोजगार और स्वरोजगार से जुड़े है।5दिसंबर 2020 से7जनवरी 2021 तक 24.30 लाख बेरोजगार नागरिकों ने रोजगार और स्वरोजगार के अवसर प्राप्त किए गए हैं। इतना ही नहीं, यूपी मिशन रोज़गार योजना के तहत 35.35 करोड़ मानव दिवस बनाए गए हैं और अब तक 69,691 बेरोजगार युवाओं की भर्ती की जा चुकी है। इन 69,691 भर्तीओ में से 2,259 भर्तियां आउटसोर्सिंग के माध्यम से और 36,868 भर्तियां अनुबंधों के माध्यम से की गयी है। रोजगार के अलावा लगभग 4,57,628 नागरिकों को स्वरोजगार के लिए सहायता भी प्रदान की गई है।\nअब तक 59,728 युवाओं ने यूपी मिशन रोज़गार योजना के तहत कौशल प्रशिक्षण प्राप्त किया है और 17,57,489 युवाओं को निजी क्षेत्र में रोजगार प्राप्त हुआ है। कुल मिलकर अब तक 24,30,793 नागरिकों को यूपी मिशन रोज़गार योजना के तहत, रोजगार और स्वरोजगार के अवसर प्राप्त हुए है।\nयह पहली बार है, जब उत्तर प्रदेश राज्य में इतनी बड़ी संख्या में लोगों को रोजगार उपलब्ध कराया गया है। यूपी मिशन रोज़गार योजना के तहत, बेरोजगार नागरिकों को सरकारी विभाग में रिक्त पदों पर भी नियुक्त किया जाएगा।5लाख से ज्यादा खाली पदों को इस योजना के तहत भरा जाएगा।\nयूपी मिशन रोजगार5दिसंबर 2020 से उत्तर प्रदेश सरकार द्वारा शुरू किया जायेगा। उत्तर प्रदेश सरकार का लक्ष्य इस योजना के द्वारा वर्ष के अंत तक 50 लाख युवाओं को रोजगार उपलब्ध करवाना है। यह योजना उत्तर प्रदेश के युवाओं को रोजगार और स्वरोजगार के अवसर प्रदान करेगी। यूपी मिशन रोजगार के तहत, राज्य के युवाओं को स्वरोजगार, कौशल परीक्षण और अप्रेंटिसशिप के माध्यम से रोजगार उपलब्ध कराये जायेगे। सरकार द्वारा रोजगार सृजन के लिए यूपी मिशन रोजगार के तहत भूमि आवंटन भी किया जाएगा और साथ ही विभिन्न प्रकार के लाइसेंस और परमिट प्रदान करके रोजगार के अवसर भी प्रदान किए जाएंगे।\nनाम UP Mission Rojgar Yojana\nलाभार्थी राज्य के बेरोजगार युवक और व्यक्ति\nउद्देश्य स्वरोजगार और कौशल प्रशिक्षण\nयूपी मिशन रोजगार को सफल बनाने के लिए हर विभाग, संगठन आदि के कार्यालयों में हेल्प डेस्क की सुविधा प्रदान की जाएगी। इस सुविधा उस विभाग से संबंधित रोजगार, स्वरोजगार और कौशल परीक्षण से संबंधित जानकारी प्रदान करने में सहायक होगी। प्रत्येक विभाग में एक नोडल अधिकारी की नियुक्ति होगी और योजना औद्योगिक विकास आयुक्त द्वारा नियंत्रित की जाएगी। हर महीने, एक उच्च स्तरीय समिति, मुख्य सचिव की अध्यक्षता में इस योजना की निगरानी करेगी और प्रत्येक जिले में एक समिति होगी जो इस योजना को लागू करेगी। इस योजना के तहत रोजगार मेले भी आयोजित किए जाएंगे और पहले से रुकी हुई भर्ती को बढ़ाया जाएगा। UP Mission Rojgar के तहत कौशल विकास मिशन ऑनलाइन शिक्षण पाठ्यक्रम भी प्रदान करेगा। ताकि राज्य के युवाओं का कौशल विकास हो सके और उन्हें रोजगार मिले। राज्य सरकार ये पाठ्यक्रम नि: शुल्क प्रदान करेगी।\nउत्तर प्रदेश सरकार रोजगार के अवसरों को बढ़ावा देने के लिए लगातार प्रयास कर रही है। इसी को ध्यान में रखते हुए, उत्तर प्रदेश सरकार ने यूपी मिशन रोज़गार योजना शुरू की है। उत्तर प्रदेश सरकार ने मिशन रोजगार के संबंध में आदेश जारी किए हैं। जिसके तहत जिले के भीतर ही बेरोजगार युवाओं को नौकरी उपलब्ध कराई जाएगी और इससे बेरोजगारी दर में भी कमी आएगी। मुख्यमंत्री आदित्यनाथ के4साल के कार्यकाल के दौरान, उन्होंने लगभग 400,000 लोगों को रोजगार प्रदान किया गया है। इस योजना के तहत 50 लाख युवाओं को रोजगार देने का लक्ष्य रखा गया है।\nयोजना के सफल कार्यान्वयन के लिए राज्य के 75 जिलों के अधिकारियों को एक डेटाबेस तैयार करने का आदेश दिया गया है। यूपी मिशन रोज़गार योजना के तहत, सरकारी नौकरियों, स्वरोजगार और प्रशिक्षण के द्वारा रोजगार के अवसर दिए जाएंगे। जिला सेवायोजना, यूपी मिशन रोजगार की नोडल एजेंसी होगी। अपने-अपने जिलों में रोजगार उपलब्ध कराने की व्यवस्था सभी नोडल अधिकारियों को स्व्यं करनी होगी। सरकार ने सभी स्वरोजगार योजनाओं के बारे में जानकारी देने के लिए एक वेबसाइट बनाने का निर्देश भी दिया है । इस वेबसाइट पर सभी स्वरोजगार योजनाओं के बारे में जानकारी और आवेदन करने की सुविधा होगी।\nउत्तर प्रदेश सरकार द्वारा शुरू किये गए इस मिशन रोजगार का मुख्य लक्ष्ण युवाओ को रोजगार के अवसर उपलब्ध कराना है। पिछले कुछ समय में कोरोना वायरस के संक्रमण के समय में अनेको युवा अपनी नौकरी खो चुके हैं। अब UP Mission Rojgar के माध्यम से युवा सरकारी विभागों, परिषदों, निगमों में नौकरियों में नौकरी के लिए आवेदन कर सकेंगे। इसके साथ ही राज्य सरकार रोजगार सृजन के लिए निजी क्षेत्र के साथ बेहतर सहयोग करेगी।\nइस योजना के तहत राज्य सरकार आने वाले सालो में 50 लाख युवाओ को रोजगार देने का लक्ष्य बनाया है।\nवह सभी युवा जिनकी लॉक-डाउन के समय में नौकरी चली गयी है उन युवाओ को UP Mission Rojgar Yojana के तहत लाभ प्रदान किया जायेगा।\nसभी आवेदन कर चुके युवाओ को सरकारी विभागों, परिषदों, निगमों में रोजगार के अवसर उपलब्ध कराये जायेंगे।\nमुख्यमंत्री जी के द्वारा इस मिशन की शुरुआत के बाद इसे नवम्बर 2020 से मार्च 2021 तक चलाया जायेगा।\nकोरोना वायरस के कारण मंडी के दौर में आयी राज्य की अर्थव्यवस्था को सुधारने में मिशन रोज़गार एक महत्वपूर्ण योगदान देगी।\nUP Mission Rojgar Yojana 2021 को केंद्र सरकार की आत्मनिर्भर भारत योजना के साथ जोड़ा जायेगा।\nइस कार्यक्रम के तहत विभिन्न विभागों में एक रोजगार हेल्प डेस्क भी बनाया जायेगा जिसके माध्यम से विभिन्न रोजगार कार्यक्रमों और संभावित नौकरी के बारे में युवा जानकारी प्राप्त कर सकेंगे।\nयूपी मिशन रोज़गार योजना के तहत, युवाओं को स्वरोजगार, कौशल प्रशिक्षण और प्रशिक्षुता के माध्यम से रोजगार प्रदान किया जाएगा। इस योजना के तहत भूमि आवंटन और लाइसेंस और अनुमोदन प्रदान किए जाएंगे। उत्तर प्रदेश सरकार 50 हज़ार युवाओं को मुफ्त में अंतर्राष्ट्रीय स्तर का कोर्स प्रदान कर रही है। सरकार ने वैश्विक स्तर से लेकर जिला स्तर तक युवाओं को रोजगार देने का लक्ष्य रखा है।\nअभी तक प्राप्त जानकारी के अनुसार फरवरी 2020 तक उत्तर प्रदेश में 34 लाख पंजीकृत बेरोजगार युवा थे। देश में कोरोना वायरस से लॉक-डाउन के बाद इस संख्या में तेज़ी से इजाफा हुआ और यह 40 लाख व्यक्ति तक पहुंच गयी। इसका प्रमुख कारण यह है की जो युवा और व्यक्ति दूसरे राज्यों में काम कर रहे थे वह उत्तर प्रदेश में वापस लोट आये। इन वापस आने वाले लोगो में अधिकतर आधे कुशल, अर्ध-कुशल या अकुशल श्रमिक थे जिनके लिए अब UP Mission Rojgar की घोषणा की गयी है।\nइस मिशन रोजगार के तहत राज्य सरकार युवाओ को स्वरोजगार और कौशल प्रशिक्षण पर जोर देगी। मुख्यमंत्री योगी आदित्यनाथ के द्वारा बताया गया है लो इस योजना को केंद्र सरकार की निर्मल भारत योजना के साथ जोड़कर एक विस्तृत कार्य योजना के रूप में शुरू किया जा रहा है, जिसके तहत कौशल प्रशिक्षण, भूमि का आवंटन, डेटा का संग्रह और नियुक्ति की अनुमति जारी करना शामिल होगा। इस प्रोग्राम के तहत 50 लाक रोजगार के अवसर पैदा करने का लक्ष्य रखा गया है।\nमुख्य सचिव राजेंद्र कुमार तिवारी जी के द्वारा मिशन रोजगार अभियान 2021 को सफल बनाने के लिए विभिन्न विभागों को दिशा-निर्देश जारी किये गए हैं। कुछ प्रमुख विभागों के नाम इस प्रकार हैं।\nइसके साथ ही इस अभियान के सफल कार्यान्वयन के लिए संगठनों, स्वयंसेवी संस्थाओं, निगमों परिषदों, वार्डो के साथ मिलकर काम किया जायेगा।\nभारत में कोरोना वायरस महामारी के कारण लॉक-डाउन की स्थिति के कारण कई युवाओं को अपनी नौकरी गंवानी पड़ी थी। अब उन युवाओं को रोजगार प्रदान करने के उद्देश्य के साथ राज्य सरकार यूपी मिशन रोजगार शुरू करने जा रही है। इस योजना का मुख्य उद्देश्य उत्तर प्रदेश के बेरोजगार युवाओं को रोजगार के अवसर प्रदान करना है जिन्होंने अपनी नौकरी खो दी है। उत्तर प्रदेश मिशन रोजगार योजना 2021 के माध्यम से सरकार का लक्ष्य राज्य के शिक्षित बेरोजगार युवाओं को आत्मनिर्भर और सशक्त बनाना है ।\nसभी निदेशालयों, निगमों, बोर्डों, आयोगों आदि को निर्देशित किया गया है की विभिन्न हितधारकों के बीच समन्वय बनाये रखने के लिए का नोडल अधिकाती की नियुक्ति करे। यूपी रोजगार मिशन 2021 की देखरेख और कार्यान्वयन के लिए इन्फ्रास्ट्रक्चर एंड इंडस्ट्रियल डेवलपमेंट कमिश्नर की नियुक्ति की गयी है। इसके साथ ही सीएस की अध्यक्षता में एक उच्च स्तरीय जाँच समिति रोजगार अभियान की निगरानी करेगी।\nमुख्यमंत्री योगी आदित्यनाथ के द्वारा इस रोजगार मिशन का शुभारम्भ करते समय प्राथमिक विद्यालयों के 37,000 नव चयनित सहायक अध्यापकों को नियुक्ति पत्र भी सौपा गया। इससे पहले भी 16 अक्टूबर, 2020 को आयोजित एक समारोह में मुख्यमंत्री योगी आदित्यनाथ के द्वारा 31,277 सहायक अध्यापकों को नियुक्ति पत्र जारी किये जा चुके हैं, जबकि 69,000 शिक्षकों में से शेष 37,000 शिक्षा के नियुक्ति पत्र को सुप्रीम कोर्ट के द्वारा मंजूरी दी जा चुकी थी।\nमुख्य सचिव आरके तिवारी ने इस मोके पर कहा की सरकारी विभाग, स्वयंसेवी संगठनो और कशल निकायों को कौशल प्रशिक्षण और प्रशिक्षुता के माध्यम से रोजगार और स्व-रोजगार के अवसर पैदा करने के लिए साथ में लाया जायेगा। विकास प्राधिकरण भूमि के आवंटन, लाइसेंस जारी करने में अहम् भूमिका निभाएंगे। मिशन कार्यालय रोज़गार के अवसर पर सीएस कार्यालय ने राजस्व बोर्ड के अध्यक्ष, कृषि उत्पादन आयुक्त, बुनियादी ढांचा और औद्योगिक विकास आयुक्त, अतिरिक्त मुख्य सचिवों, प्रमुख सचिवों, सचिवों, एचओडी, मंडल आयुक्तों और जिला मजिस्ट्रेटों को विस्तृत दिशा-निर्देश जारी किए हैं।\nकेवल उत्तर प्रदेश के स्थायी निवासी युवक-युवतियां ही इस योजना का लाभ लेने के लिए पात्र हैं।\nवह सभी युवा जो अभी तक बेरोजगार है वह मिशन रोजगार अभियान के तहत रोजगार के बेहतर अवसर की तलाश कर सकते हैं।\nकोरोना वायरस महामारी के समय में अपनी नौकरी गवां चुके युवा भी इस अभियान से जुड़कर लाभ ले सकते हैं।\n12वी की अंक तालिका\nNote– बताते चले की दस्तावेजों में सुधार संभव है, इस डेटा को आवेदन की प्रकिया शुरू होने के बाद बदल दिया जायेगा।\nजैसे की हम सब जानते है हमारे देश में बेरोज़गारी की समस्या दिनप्रतिदिन बढ़ती जा रही है यह सब परेशानियों को देखते हुए उत्तर प्रदेश सरकार के द्वारा नौकरी का एक डाटा बेस तैयार किया जा रहा है। यह ऑफिसियल वेबसाइट एवं मोबाइल एप ऑफ ट्रेनिंग एंड एम्प्लॉयमेंट द्वारा बनाई जा रही है। सरकार के द्वारा इस वेबसाइट एवं पोर्टल पर हर हर 15 दिन में रोजगार से संबंधित आंकड़े अपडेट किये जायेंगे। इस पोर्टल के माध्यम से प्रदेश के युवाओ को रोजगार काफी प्राप्त होगा।\nवह सभी इच्छुक व्यक्ति जो उत्तर प्रदेश सरकार की मिशन रोजगार 2021 के तहत रोजगार के अवसर प्राप्त करना चाहते हैं उन्हें नीचे दी गयी प्रक्रिया का पालन करना होगा।\nसबसे पहले आपको यूपी मिशन रोजगार योजना की आधिकारिक वेबसाइट पर जाना होगा। इसके बाद आपके सामने वेबसाइट का होमपेज खुल जायेगा।\nवेबसाइट के होमपेज पर आपको “यूपी मिशन रोजगार ऑनलाइन आवेदन” के विकल्प पर क्लिक करना है। इसके बाद आपके सामने एक नया पेज खुल जायेगा।\nइस पेज पर आपको आवेदन फॉर्म दिखाई देगा। इस फॉर्म में मांगी गयी सभी जानकारी भरे।\nजानकारी भरने के बाद आवश्यक दस्तावेज जोड़े और सबमिट का बटन दबाकर आवेदन फॉर्म सबमिट करे।\nइस प्रकार उत्तर प्रदेश मिशन रोजगार के तहत आवेदन की प्रकिया पूरी हो जाएगी।\nउत्तर प्रदेश राज्य में नौकरी डेटाबेस बनाने के लिए एक नए मोबाइल ऐप और वेब पोर्टल की शुरुआत की गयी है। प्रशिक्षण और रोजगार निदेशालय द्वारा बनाई जा रही इस मोबाइल ऐप और आधिकारिक वेबसाइट पर हर 15 दिनों में रोजगार संबंधी डेटा अपडेट किया जाएगा। राज्य के युवाओं को इस मोबाइल ऐप और वेब पोर्टल के माध्यम से बहुत लाभ होगा और वे आसानी से अपने लिए रोजगार ढूंढ सकेंगे। तो हम यह कह सकते हे की यह मोबाइल ऐप और आधिकारिक वेबसाइट बेरोजगारी को काम करने और रोजगार के अवसर बढ़ने में सहायक सिद्ध होगी।\nयह भी पढ़े – UP Rojgar Mela: उत्तर प्रदेश रोजगार मेला रजिस्ट्रेशन, sewayojan.up.nic.in पंजीकरण\nहम उम्मीद करते हैं की आपको यूपी मिशन रोजगार योजना से सम्बंधित जानकारी जरूर लाभदायक लगी होंगी। इस लेख में हमने आपके द्वारा पूछे जाने वाले सभी सवालो के जवाब देने की कोशिश की है।\nCategories Uttar Pradesh Govt Scheme Tags UP Mission Rojgar, UP Mission Rojgar Yojana 2020, UP Rozgar Mission, UP Rozgar Mission Yojana, उत्तर प्रदेश मिशन रोजगार योजना Post navigation\n(रजिस्ट्रेशन) यूपी जन्म प्रमाण पत्र 2022: ऑनलाइन आवेदन, एप्लीकेशन फॉर्म


CG: नहीं थमा अभी बारिश...इन जिलों में भारी बारिश की चेतावनी, ऑरेंज अलर्ट जारी\nHome छत्तीसगढ़ CG: नहीं थमा अभी बारिश…इन जिलों में भारी बारिश की चेतावनी, ऑरेंज...\nCG: नहीं थमा अभी बारिश…इन जिलों में भारी बारिश की चेतावनी, ऑरेंज अलर्ट जारी\nरायपुर. ऑरेंज अलर्ट: छत्तीसगढ़ में सोमवार रात से कई जिलों में तेज बारिश हुई है। हालांकि मंगलवार की रात बारिश कम हुई। मौसम विभाग के मुताबिक, दुर्ग संभाग के सभी जिले, बिलासपुर संभाग के मुंगेली और बस्तर संभाग के कांकेर में अति भारी बारिश की चेतावनी दी. इन इलाकों मे रेड अलर्ट (Red Alert) जारी कर दिया गया है. विभाग के मुताबिक, बुधवार को भी कई इलाकों में भारी बारिश हो सकती है. 15 सितंबर के लिए ऑरेंज अलर्ट जारी किया गया है.\nमौसम विभाग के अनुसार, एक लो प्रेशर एरिया सोमवार को बंगाल की खाड़ी में था, जो मंगलवार को और एक्टिव हो गया. ओडिशा के आस-पास ये यह सिस्टम उत्तर पश्चिम की ओर मूव कर रह है. अगले 24 घंटे में सिस्टम के उत्तर छत्तीसगढ़ और मध्य प्रदेश की ओर बढ़ने की संभावना है.\nआगामी 24 घंटे के लिए रेड अलर्ट जारी\nगरियाबंद में भारी बारिश\nPrevious articleगुरु की बदली चाल…इन राशियों का चमकेगा किस्मत जानिए मेष से मीन तक\nNext articleइंडिया को दहलाने के लिए पाक ने तैयार किए2‘अजमल कसाब’, नाकाम हुई साजिश


किसानों पर भारी बैंकों की मनमानी - Grihshobha\nकिसानों पर भारी बैंकों की मनमानी\nइटहर गांव के रहने वाले किसान रामसूरत कई दिनों से किसान क्रेडिट कार्ड बनवाने के लिए बैंक का चक्कर लगा रहे थे\nइटहर गांव के रहने वाले किसान रामसूरत कई दिनों से किसान क्रेडिट कार्ड बनवाने के लिए बैंक का चक्कर लगा रहे थे, लेकिन बैंक वालों द्वारा कोई न कोई कमी निकाल कर हर बार उन्हें लौटा दिया जाता था. रामसूरत ने थकहार कर किसान क्रेडिट कार्ड न बनवाने का फैसला लिया, जिस की वजह से उन के बोए गए गन्ने की फसल को समय से खाद व पानी न मिल पाया. इस वजह से गन्ने की फसल अच्छी नहीं हुई.\nएक दिन रामसूरत की मुलाकात बैंक के एक दलाल से हुई, जिस ने रामसूरत को बिना झंझटों के ही किसान के्रडिट कार्ड बनवाने का तरीका बताया. बैंक दलाल के बताए तरीके के अनुसार रामसूरत ने बैंक वालों को रिश्वत दी और फिर उन का क्रेडिट कार्ड आसानी से बन गया.\nइसी तरह किसान सुरेंद्र ने भैंस खरीदने के लिए बैंक से कर्ज लेने की अर्जी दी, लेकिन बैंक वालों ने उसे कोई कारण बताए बिना ही उस की अर्जी खारिज कर दी. बैंकों द्वारा किसानों को कर्ज न देने के लाखों बहाने बनाए जाते हैं. किसानों के लिए चलने वाली तमाम योजनाओं में बैंकों की महत्तवपूर्ण भूमिका होती है. बैंकों को खेती किसानी के लिए आसान शर्तों पर कर्ज देने को भारत सरकार ने कहा है, लेकिन बैंक किसानों को आसानी से कर्ज नहीं देते हैं.\nकई बार किसानों को अपनी खेती की जरूरतों को पूरा करने के लिए बैंक से कर्ज लेने के लिए सालों तक चक्कर लगाना पड़ता है, लेकिन बैंकों द्वारा सिर्फ उन्हीं किसानों को कर्ज देने में दिलचस्पी दिखाई जाती है, जो पढ़े-लिखे होते हैं या पहुंच वाले होते हैं. भोले-भाले किसान बैंक से कर्ज तभी ले पाते हैं, जब वे किसी दलाल की मदद लेते हैं.\nशादी से पहले पार्टनर की क्रेडिट हिस्‍ट्री भी जाने


Morena Poisonous Liquor Case Three died after drinking Poisonous liquor\nMorena Poisonous Liquor Case: जहां से जब्त किया जखीरा, वहां से उठाई शराब पीकर तीन की मौत\nUpdated: | Thu, 14 Jan 2021 10:20 PM (IST)\nMorena Poisonous Liquor Case: जहरीली शराब से मौत का आंकड़ा 24 पर, भोपाल से आई एसआइटी ने गांव में शुरू की पड़ताल।\nMorena Poisonous Liquor Case: मुरैना (नईदुनिया प्रतिनिधि)। जिले में जहरीली शराब ने तीन और लोगों की जान ले ली। इसी के साथ मरने वालों की संख्या 24 तक पहुंच गई है। लापरवाही का आलम यह है कि जिस जगह से पुलिस ने बुधवार को बड़ी संख्या में जहरीली शराब की पेटियां जब्त की थीं, वहां से नजर बचाकर लाई गई कुछ बोतलों की शराब पीने से एक बुजुर्ग सहित तीन लोगों की जान चली गई। इसी बीच, गुरुवार को भोपाल से विशेष जांच दल (एसआइटी) मुरैना पहुंचा और पीड़ित परिवारों, अस्पताल में भर्ती मरीजों के अलावा पूर्व कलेक्टर व पूर्व पुलिस अधीक्षक से भी पूछताछ की।\nजानकारी के मुताबिक बुधवार-गुरुवार की रात छैरा भाजपा मंडल अध्यक्ष राजपाल सिंह किरार के चचेरे भाई पंजाब (50) पुत्र किशनचंद की तबीयत खराब हुई। इलाज के लिए ग्वालियर ले जाते वक्त रास्ते में पंजाब ने दम तोड़ दिया। कुछ देर बाद छैरा के ही रमेश (45) पुत्र चिलोई वाल्मिकी ने दम तोड़ दिया और फिर उत्तर प्रदेश के आगरा जिले स्थित जैतपुर-रैपुरा निवासी कैलाश (60) पुत्र रामसहाय वाल्मिकी की भी मौत हो गई। गांव के बुजुर्ग जगदीश सिंह किरार ने बताया कि बुधवार की शाम पुलिस ने छैरा के सरकारी मैदान में रखी पुआल के नीचे से शराब की कई दर्जन पेटियां जब्त की थीं, वहां से रमेश एक पेटी में से कुछ बोतलें ले आया था। रमेश के छोटे भाई विनोद के यहां कैलाश आया हुआ था। रमेश और कैलाश ने यही शराब पी और एक घंटे के अंतराल में दोनों ने दम तोड़ दिया। पंजाब सिंह ने भी रमेश से ही कुछ बोतलें ली थीं।\nएफआइआर की धाराओं से नाखुश जांच दल\nगृह विभाग के अपर मुख्य सचिव डॉ. राजेश राजौरा की अध्यक्षता वाला जांच दल गुरुवार को प्रभावित गांवों में पहुंचा। एडीजीपी पुलिस मुख्यालय ए सांई मनोहर और उप पुलिस महानिरीक्षक (ट्रेनिंग) मिथलेश शुक्ला के साथ टीम ने करीब एक घंटे तक मुरैना रेस्ट हाउस में हटाए गए कलेक्टर अनुराग वर्मा व एसपी अनुराग सुजानिया से पूछताछ की। राजौरा ने प्रभारी एसडीओपी वायपीएस रघुवंशी से पूछा कि आरोपितों पर क्या धाराएं लगी हैं। एसडीओपी ने आबकारी एक्ट की धाराओं के उल्लंघन में केस दर्ज किए जाने की जानकारी दी। इससे अधिकारी असंतुष्ट नजर आए और कहा कि इन पर धोखाधड़ी की धाराओं पर भी मुकदमा दर्ज होना चाहिए क्योंकि आरोपितों ने आबकारी विभाग के नाम के पर्चे, ढक्कनों व ब्रांडेड कंपनियों के नाम के नकली स्लिप का उपयोग किया है।\nपिता की मौत, बेटे पर मुकदमा\nछैरा गांव में अवैध शराब मिलने के बाद पुलिस ने भाजपा मंडल अध्यक्ष राजपाल राजपूत के भतीजे विकास किरार के खिलाफ आबकारी एक्ट के तहत मामला दर्ज किया है। गुरुवार को यही शराब पीने से विकास के पिता पंजाब गुर्जर की भी मौत हो गई।\nडिस्टलरी और बॉटलिंग प्लांट से ही निजी हाथों में पहुंची ओवर प्रूफ एल्कोहल\nभोपाल (नईदुनिया स्टेट ब्यूरो)। जहरीली शराब कांड की जांच करने मुरैना पहुंचे अपर मुख्य सचिव (एसीएस) गृह डॉ. राजेश राजौरा की अध्यक्षता वाले विशेष जांच दल (एसआइटी) के सामने आबकारी विभाग की बड़ी चूक सामने आई है। चेरा और तोर गांव का पारा में एक हजार लीटर ओवरप्रूफ अल्कोहल मिली। इससे यह सवाल खड़े हो गए हैं कि आखिर यह वहां कैसे पहुंची, क्योंकि डिस्टलरी और बॉटलिंग प्लांट में आबकारी विभाग का अमला तैनात रहता है। इसके बाद भी रिपोर्ट विभाग को क्यों नहीं मिल रही है। जांच दल शुक्रवार को आबकारी आयुक्त कार्यालय में इस पूरी घटना को लेकर बैठक करेगा।\nसूत्रों के मुताबिक जांच दल ने गुप्त रूप से जहरीली शराब के मामले में जानकारी एकत्र करने के अलावा सभी संबंधित पक्षों से बात करने के साथ उन बिंदुओं को तैयार किया है, जिस पर अब फोकस किया जाएगा। डिस्टलरी और बॉटलिंग प्लांट से ओवरप्रूफ एल्कोहल गांव तक पहुंचने और वहां शराब बनाने की पूरी व्यवस्था होने के मामले की गहराई से पड़ताल की जाएगी। जांच दल शुक्रवार को आबकारी आयुक्त के साथ अवैध शराब की निगरानी ओवरप्रूफ अल्कोहल के गांव में मिलने और आबकारी अधिनियम के प्रविधान को लेकर चर्चा करेगा। फिर सोमवार को अपनी रिपोर्ट शासन को सौंप देगा।


शादी टूटी तो7दिन में7मर्दों के साथ सोई ये महिला, फिर बताया कैसा लगा…\nबॉलीवुड की एक फिल्म क्वीन तो आपने ज़रूर देखि होगी. कंगना रानौत की इस फिल्म में एन मौके पर शादी टूटने से वे काफी परेशां हो जाती है और अकेले ही अपने हनीमून पे चली जाती है. अक्सर अगर शादी टूट जाये तो हर किसी को दुःख होता है और ऐसे समय में इंसान कई बार अजीब कदम भी उठा सकता है.\nलेकिन आज जो खबर हम आपको बताने जा रहे है वो वाकई चौंकाने वाली है. हालाँकि महिला की शादी हुए7साल हो चुके थे लेकिन किसी वजह से ये शादी टूट गई. दरअसल इंटरनेट पर एक ऐसी महिला की कहानी चर्चा में है जिसने दावा किया है जिसकी शादी टूटने पर वह7दिनों में7पुरुषों के साथ सोई. और इसके बाद महिला ने ये भी बताया की उसने इससे क्या सिखा.\nमहिला का नाम नादिया बोकोडी है और वह ऑस्ट्रेलिया में रहती हैं. डेलीमेल की रिपोर्ट के मुताबिक, उन्होंने कहा है कि ये सबकुछ सेक्स को लेकर नहीं था. खास बात ये थी कि ऐसा करने से उन्हें आजादी महसूस हुई. नादिया ने कहा कि7साल तक शादी में इमोशनली थक जाने के बाद वन नाइट स्डैंट ने उन्हें खुद की खोज करने में मदद की. नादिया ने कहा कि एक दिन वह काफी परेशान थी और उन्होंने इसका जिक्र अपने दफ्तर में एक महिला साथी से किया.\nनादिया के साथ काम करने वाली और उम्र में उनसे छोटी साथी ने सलाह दी- ‘किसी पुरुष साथी को मैसेज करो. पुरुष अक्सर ही ऐसा करते हैं. जब उन्हें महिला की जरूरत होती है. फिर कभी दोबारा कॉल नहीं करते.’ नादिया ने उसकी बात मान ली. हालाँकि अब नादिया सामान्य ज़िन्दगी जी रही है.\nसात दिनों बाद नादिया को लगा कि उन्हें सोने का डब्बा मिल गया. उन्होंने अपने अनुभव को सेक्शुअल रेनबो बताया है. नादिया ने लिखा- ‘मैंने खुद को जिंदा महसूस किया. लगा ये मैं ही हूं. मुझे इससे प्यार हो गया.’ उन्होंने कहा कि शादी के बाद हुए नए अनुभव से उनकी आंखों में खुशी के आंसू आ गए. हालांकि, नादिया को बाद में ये भी पता चला कि उन्हें सेक्स एडिक्शन है. वह लिखती हैं कि इसका उनकी जिंदगी पर नकारात्मक असर भी हुआ.


Happy Birthday Madhubala: बॉलीवुड में अदाकारी और खूबसूरती में शुमार मधुबाला की निजी जिंदगी मुश्किलों भरी रही – Digital Women – Daring ! Inspiring ! Courageous\nHappy Birthday Madhubala: बॉलीवुड में अदाकारी और खूबसूरती में शुमार मधुबाला की निजी जिंदगी मुश्किलों भरी रही\nआज बॉलीवुड की एक ऐसी अभिनेत्री के बारे में बात करेंगे जिसकी खूबसूरती की मिसाल दी जाती है । दुनिया को अलविदा कहे इस अदाकारा को 50 वर्ष से भी अधिक हो गए हैं लेकिन अभी तक उनकी खूबसूरती की भरपाई बॉलीवुड में नहीं हो सकी । हम आज चर्चा करेंगे 50-60 के दशक की अभिनेत्री मधुबाला की । आज उनका जन्मदिन है । मधुबाला की खूबसूरती के साथ लाखों प्रशंसक उनकी अदायगी के भी दीवाने थे । मधुबाला के जन्मदिन पर आइए जानते हैं उनके फिल्मी सफर और निजी जिंदगी के बारे में । मधुबाला का जन्म 14 फरवरी 1933 काे दिल्ली में एक पश्‍तून मुस्लिम परिवार में हुआ था। उनके पिता की 11 संतानें थी, जिसमें से मधुबाला पांचवें नंबर पर थीं। मधुबाला का बचपन का नाम मुमताज बेगम जहां देहलवी था । कुछ वर्षों के बाद मधुबाला के पिता अयातुल्लाह खान दिल्ली छोड़कर मायानगरी आ गए, जहां पर शुरुआत हुई अनारकली के उस सफर की जिसने संघर्ष के साथ उनके जीवन को एक नया मुकाम दिया । मधुबाला ने बॉलीवुड में जितनी कामयाबी हासिल की उनकी निजी जिंदगी उतनी ही मुश्किलों भरी रही। प्यार के दिन जन्मी मधुबाला को कभी प्यार नहीं मिल पाया। मधुबाला और दिलीप कुमार की प्रेम कहानी चर्चा में रही, लेकिन इसे कभी अंजाम नहीं मिला।\nफिल्म ‘बसंत’ से मधुबाला ने अपना फिल्मी करियर शुरू किया था–\nबचपन से ही मधुबाला अभिनेत्री बनना चाहती थी, वो घंटों आइने के सामने खड़ी होकर एक्टिंग किया करती थीं। मधुबाला ने अपना फिल्‍मी सफर बसंत (1942) में ‘बेबी मुमताज’ के नाम से शुरू किया था। उस दौर की सबसे प्रसिद्ध अभिनेत्री देविका रानी ‘बसंत‘ में उनके अभिनय से प्रभावित हुईं, इसके बाद उनका नाम मुमताज से ‘मधुबाला’ रख दिया। इसके बाद 1947 में केदार शर्मा की फिल्म ‘नील कमल’ से उन्हें मुख्य अभिनेत्री की भूमिका मिली और फिर चल पड़ा फिल्मी सफर । मधुबाला ने अशोक कुमार, रहमान, दिलीप कुमार, देवानंद जैसे कई दिग्गज कलाकारों के साथ काम कर 70 से ज्यादा फिल्मो में अभिनय किया, इनमे से फागुन, हावरा ब्रिज, काला पानी और चलती का नाम गाडी, मुगले-ए-आजम कुछ ऐसी फिल्में हैं, जिनमे उनके अभिनय की काफी सरहाना की गई और ये फिल्में सुपरहिट हुई। अभिनेत्री मधुबाला का कई डायरेक्टर और एक्टर के साथ नाम जुड़ा। बता दें कि मधुबाला जिसकी एक मुस्कान लाखों प्रशंसकों के चेहरे पर मुस्कान ला देती थी। उस दौर में मधुबाला को देखने के लिए सिनेमाघरों में भीड़ लगी रहती थी ।1950 के दौर में मधुबाला बॉलीवुड पर राज कर रही थीं, यही नहीं हॉलीवुड के कई डायरेक्टर मधुबाला को अपनी फिल्मों में लेना चाहते थे, लेकिन उनके पिता ने इनकार कर दिया था।\nमधुबाला का दिलीप कुमार के साथ प्यार परवान न चढ़ सका तो किशोर कुमार से की शादी—\nदिलीप कुमार और मधुबाला का पहला प्यार परवान नहीं चढ़ सका। 1951 में आई फिल्म ‘तराना’ के सेट से उनकी लव स्टोरी शुरू हुई थी। दोनों को पहली नजर में एक-दूसरे से प्यार हो गया था । मधुबाला और दिलीप कुमार का प्यार7सालों तक चला, लेकिन उनके पिता को ये रिश्ता गंवारा नहीं था । वो नहीं चाहते थे कि मधुबाला की शादी हो, क्योंकि उनके अलावा घर का खर्च संभालने वाला कोई नहीं था। दोनों के रिश्ते इतने तल्ख हो गए थे कि मुगल-ए-आजम के सेट पर एक सीन में दिलीप ने मधुबाला को इतने जोड़ से थप्पड़ मारा कि सब लोग चौंक गए। टूटे हुए दिल को लेकर मधुबाला आगे बढ़ रही थी तो तभी उनके दिल पर मरहम लगाने के लिए एक शख्स आया। वो थे गायक किशोर कुमार । फिल्मों में काम करते वक्त दोनों में प्यार हुआ और दोनों ने शादी कर ली। दर्शकों ने दोनों की जोड़ी पर्दे पर खूब पसंद की गई। लेकिन ब‍िगड़ी तब‍ीयत ने मधुबाला का साथ नहीं द‍िया। मधुबाला ने भले ही किशोर से शादी की हो, लेकिन उनसे प्यार नहीं कर पाईं। एक तो पति का साथ नहीं मिला, तो वहीं मधुबाला को बीमारी ने आ घेरा, उनके दिल में छेद था। कहते हैं कि जो मधुबाला अपनी खूबसूरती के लिए जानी जाती हैं, वो बीमारी की वजह से ऐसी हो गई थीं कि वो खुद की शक्ल भी नहीं देखना चाहती थीं। आखिरकार 23 फरवरी 1969 में मधुबाला ने जिंदगी को अलविदा कह दिया।\nBollywood, bollywood actor, bollywood movies, bollywood news, Happy Birthday Madhubala, India, Madhubala, News\nCOVID19: New Zealand biggest city Auckland goes into3days Lockdown\nAaj Ka Panchang (आज का पंचांग) 15 Feb 2021


एवरग्रीन ऋषि कपूर की आखिरी फिल्म को इस साल किया जाएगा रिलीज़! evergreens rishi kapoors last film will be released this year djsgnt bollywood Tadka\nHome Entertainment एवरग्रीन ऋषि कपूर की आखिरी फिल्म को इस साल किया जाएगा रिलीज़!\n15 January, 2021 05:54:07 PM\nस्वर्गीय अभिनेता ऋषि कपूर की आखिरी फिल्म ''शर्माजी नमकीन'' को 2021 की नाटकीय रिलीज़ के लिए निर्धारित किया गया है। चूंकि फिल्म की शूटिंग अभी बाकी है, लेकिन निर्माता इस साल4सितंबर को उनके जन्मदिन पर अभिनेता के फैंस और उन्हें ट्रिब्यूट देते हुए, दिग्गज अभिनेता की आखिरी...\n15 Jan, 2021 05:54 PM\nनई दिल्ली। स्वर्गीय अभिनेता ऋषि कपूर की आखिरी फिल्म 'शर्माजी नमकीन' को 2021 की नाटकीय रिलीज के लिए निर्धारित किया गया है। चूंकि फिल्म की शूटिंग अभी बाकी है, लेकिन निर्माता इस साल4सितंबर को उनके जन्मदिन पर अभिनेता के फैंस और उन्हें ट्रिब्यूट देते हुए, दिग्गज अभिनेता की आखिरी फिल्म पेश करने का प्रयास कर रहे हैं।\nरिलीज करने के लिए लिया ये निर्णय\nइस वास्तविकता को हकीकत में बदलते हुए, परेश रावल ने फिल्म के बचे हिस्से को उसी भूमिका में पूरा करने के लिए सहमति व्यक्त की है - एक संवेदनशील कदम जो हिंदी सिनेमा में अभी तक नहीं देखा गया है। फिल्म निर्माताओं और परेश रावल ने फिल्म को ऋषि के सम्मान के रूप में रिलीज करने हेतु, यह निर्णय लिया है।\nRishi KapoorBollywood Newsबॉलीवुड न्यूजऋषि कपूर\nम्यूजियम में बदलेगी दिलीप-राज कपूर की पैतृक हवेली,पाकिस्तान सरकार ने मालिकों को भेजा आखिरी नोटिस


Acarbin स्प्रे: डॉक्टरों के लिए उपयोग, संकेत, मूल्य, समीक्षाओं के लिए निर्देश, स्प्रे एसोग्रिन\nAcerbin स्प्रे आवेदन निर्देश\nदवा एबस्टीन एंटीसेप्टिक्स के एक समूह को संदर्भित करता है, जिसका उपयोग बाहरी उपयोग के लिए करना है।\nAcerbin 30 और 80 मिलीलीटर की बोतलों में बाहरी उपयोग के लिए स्प्रे के रूप में उपलब्ध है। तरल एक हल्के पीले रंग के साथ स्पष्ट है।\nएंटीसेप्टिक के मुख्य सक्रिय तत्व बेंजोइक एसिड, मैलिक एसिड, सैलिसिलिक एसिड और सहायक घटक हैं - शुद्ध पानी, प्रोपलीन ग्लाइकोल, मोनोमलेट।\nस्प्रे एकरबीन का उपयोग खुले घावों और अल्सरेटिव त्वचा के घावों के इलाज के लिए किया जाता है, दवा जल्दी से पुनर्जनन प्रक्रियाओं को समायोजित करती है, पफपन और हाइपरमिया से राहत देती है, प्रभावित सतह कीटाणुरहित करती है। दवा के उचित उपयोग के साथ Acarbin घाव की सतह के दाने और एक क्रस्ट के तेजी से गठन में योगदान देता है, घाव द्रव के गठन को कम करता है।\nसैलिसिलिक एसिड, जो तैयारी का हिस्सा है, ऊतक में नेक्रोटिक परिवर्तनों से घाव की सतह को साफ करने में मदद करता है, और उपकला पुनर्जनन प्रक्रियाओं को भी उत्तेजित करता है।\nमैलिक एसिड, जो दवा का हिस्सा है, घाव में चयापचय प्रक्रियाओं पर सकारात्मक चिकित्सीय प्रभाव डालता है और क्षतिग्रस्त क्षेत्र से कार्बन डाइऑक्साइड को हटाने को उत्तेजित करता है, जो बदले में घाव की सतह को सड़ने से रोकता है और एक माध्यमिक जीवाणु संक्रमण के लगाव को रोकता है।\nबेंज़ोइक एसिड, जो तैयारी का हिस्सा है, एक स्पष्ट एंटीसेप्टिक और एंटिफंगल प्रभाव है।\nत्वचा के लिए इस तरह के नुकसान के उपचार के लिए निर्धारित स्प्रे एबस्टीन:\nथोड़ा यांत्रिक प्रभाव के परिणामस्वरूप त्वचा में खरोंच, खरोंच और दरारें;\nबेडरेस्टेड रोगियों में बेडोरस;\nट्राफीक अल्सर, वैरिकाज़ नसों की प्रगति की पृष्ठभूमि पर विकसित करना;\nमधुमेह मेलेटस वाले रोगियों में लंबे समय तक अप्रभावित गैंग्रीन सतहों - अन्य दवाओं के साथ जटिल उपचार के हिस्से के रूप में;\nजटिल चिकित्सा के हिस्से के रूप में फंगल संक्रमण के लिए त्वचा उपचार।\nस्प्रे अवगेटिन में इसके कई प्रकार हैं, जिनमें शामिल हैं:\nतैयारी में निहित सक्रिय अवयवों की व्यक्तिगत असहिष्णुता;\nसैलिसिलिक एसिड के इतिहास में एलर्जी की प्रतिक्रिया;\nबच्चों की उम्र 1 महीने तक है।\nयह दवा वयस्कों और बच्चों को घाव की सतह के इलाज के लिए निर्धारित है। क्रस्ट्स, प्यूरुलेंट डिस्चार्ज और गंदगी से घाव को पहले से साफ करने के बाद, एटब्यूटिन स्प्रे को प्रभावित जगह पर दिन में 2-3 बार लगाया जाता है। दानेदार बनाना और सूखी पपड़ी के गठन के बाद, प्रति दिन केवल 1 आवेदन पर्याप्त है।\n1 महीने के स्प्रे से बड़े बच्चों को एक दिन में2बार से अधिक डॉक्टर की देखरेख में निर्धारित किया जाता है। दवा उपचार के पाठ्यक्रम की अवधि घाव की सतह की सामान्य स्थिति और त्वचा पुनर्जनन प्रक्रियाओं की गति पर काफी हद तक निर्भर करती है, लेकिन सामान्य रूप से3सप्ताह से अधिक नहीं होती है। यदि इस समय के बाद एक सकारात्मक चिकित्सीय प्रभाव नहीं देखा जाता है, तो एस्केबिन के साथ उपचार रोक दिया जाना चाहिए और निदान की शुद्धता और निर्धारित उपचार की पुष्टि करने के लिए डॉक्टर से परामर्श करें।\nदवा रोगियों द्वारा अच्छी तरह से सहन की जाती है, लेकिन दुष्प्रभावों के दुर्लभ मामलों का वर्णन किया जाता है, जो निम्नलिखित लक्षणों के रूप में प्रकट होते हैं:\nआवेदन के स्थानों में त्वचा की जकड़न और जलन;\nगर्म लग रहा है - यह लक्षण घाव की सतह पर सैलिसिलिक एसिड के प्रभाव के कारण होता है और उपचार को बंद करने की आवश्यकता नहीं होती है। कुछ मिनटों के बाद गर्मी की अनुभूति होती है, दर्द कम हो जाता है;\nआवेदन के स्थानों में त्वचा पर एक दाने;\nबढ़ी संवेदनशीलता के साथ सूखी त्वचा;\nबहुत दुर्लभ मामलों में एलर्जी त्वचा की प्रतिक्रिया।\nएक रोगी में स्प्रे एटब्यूटिन के लंबे समय तक और अनियंत्रित उपयोग के साथ, अतिप्रवाहित लक्षण खून में सैलिसिलिक एसिड के निरंतर अवशोषण के कारण विकसित हो सकते हैं:\nसिरदर्द, चक्कर आना;\nमतली, उल्टी, शुष्क मुंह;\nकानों में शोर, उनकी भीड़;\nब्लड प्रेशर में थोड़ी कमी।\nसैलिसिलेट्स के एक मजबूत ओवरडोज के साथ, रोगी को यकृत में असामान्यताएं और शरीर के सामान्य नशा के लक्षण विकसित हो सकते हैं।\nजब ये नैदानिक लक्षण दिखाई देते हैं, तो रोगी को दवा की खुराक कम करनी चाहिए और सभी नकारात्मक प्रभाव बिना किसी चिकित्सा सहायता के गायब हो जाएंगे।\nसैलिसिलिक एसिड युक्त अन्य दवाओं के साथ स्प्रे एटरबिन के एक साथ उपयोग से साइड इफेक्ट्स और एलर्जी की प्रतिक्रिया का खतरा नाटकीय रूप से बढ़ जाता है। यदि आप पहले से ही किसी भी एंटीसेप्टिक का उपयोग उन पदार्थों के आधार पर कर रहे हैं जो स्प्रे एज़ेरिन का हिस्सा हैं, तो आपको निश्चित रूप से अपने डॉक्टर को सूचित करना चाहिए।\nव्यापक त्वचा के घावों, बेडोरस, अल्सर के साथ बाहरी रूप से दवा एसरबीन का उपयोग केवल डॉक्टर की सख्त निगरानी में किया जाना चाहिए!\nगुर्दे और यकृत के काम में मामूली अनियमितता के साथ, एक्टेरबिन का उपयोग एक चिकित्सक की देखरेख में विशेष देखभाल के साथ किया जाना चाहिए, चिकित्सा के लंबे पाठ्यक्रम से बचने और त्वचा के बड़े क्षेत्रों में स्प्रे लगाने के लिए।\nआप मुंह के श्लेष्म झिल्ली पर स्प्रे ऐसबाइन नहीं लगा सकते हैं, और आंख में दवा के संपर्क से बच सकते हैं। यदि पदार्थ आपके मुंह या आंखों में चला जाता है, तो बहुत सारे साफ पानी के साथ क्षेत्र को कुल्ला।\nयदि 10 दिनों के दौरान रोगी त्वचा की घाव की सतह की स्थिति में कोई सुधार नहीं करता है, तो आपको वैकल्पिक उपचार के लिए या निदान को स्पष्ट करने के लिए डॉक्टर से परामर्श करना चाहिए।\nकेंद्रीय तंत्रिका तंत्र पर दवा का कोई निरोधात्मक प्रभाव नहीं है और इसका उपयोग उन लोगों के इलाज के लिए किया जा सकता है जिनका काम तंत्र या वाहनों के प्रबंधन से संबंधित है।\nस्त्री रोग और प्रसूति में बच्चे से महिलाओं के लिए प्रतीक्षा अवधि में दवा के उपयोग की सुरक्षा पर कोई डेटा नहीं है। डॉक्टर गर्भावस्था के पहले तिमाही में एटबोसिन स्प्रे का उपयोग करने की सलाह नहीं देते हैं जब बच्चे के सभी आंतरिक अंग नीचे रखे जाते हैं। दूसरी और तीसरी तिमाही में इस दवा का उपयोग भ्रूण और गर्भवती मां के लिए जोखिम / लाभ का आकलन करने के बाद ही संभव है।\nस्तनपान की अवधि के दौरान स्प्रे का उपयोग एक चिकित्सक की देखरेख में और सख्त संकेतों के अनुसार संभव है। बच्चे को खिलाने से पहले, दवा को त्वचा पर लागू करने की सिफारिश नहीं की जाती है, साथ ही उपचार की अवधि के दौरान बड़े क्षेत्रों और स्तन ग्रंथियों की त्वचा पर लगाने से बचें।\nपर्चे के बिना फार्मेसियों में जारी किए गए एग्यूसिन स्प्रे। खुले शीशी को 25 डिग्री से अधिक नहीं के तापमान पर बच्चों की पहुंच से बाहर रखें, सीधे सूर्य के प्रकाश के संपर्क से बचें। एक सील शीशी का शेल्फ जीवन निर्माण की तारीख से3साल है, जो पैकेजिंग पर इंगित किया गया है। 1 वर्ष से अधिक नहीं स्टोर करने के लिए बोतल खोलें!\nवर्तमान में, Atserbina का कोई एनालॉग नहीं हैं।\nबाहरी उपयोग के लिए एसरबाइन समाधान, स्प्रे के साथ 80 मिलीलीटर की एक बोतल - 307 रूबल से।\n5-सूत्री पैमाने पर दर एट्रिब्यूटिन:\nActerbin की समीक्षाएं:


April 15, 2018 December 17, 2018 - LeaveaComment\n65th National Film Awards [ राष्ट्रीय फिल्म पुरस्कार ] 2018 Full List ( Hindi & English ) – नमस्कार studants, आज हम आप सभी के लिए 65th National Film Awards 2018 Full List लेकर आये है. जैसा की आप सभी जानते है, 65 वे National Film Awards 2018 का ऐलान शुक्रवार को किया जा चुका है. शेखर कपूर की अध्यक्षता वाली ज्यूरी ने शुक्रवार को राष्ट्रीय फिल्म पुरस्कारों का ऐलान किया. आपको बताते चालू की यह 65 वा राट्रीय पुरष्कार के लिए अवार्ड सेरेमनी3मई 2018 को आयोजित किया जायेगा. राष्ट्रीय पुरष्कारो जूरी में इस बार 10 सदस्यों को रखा गया है.\n1 65th National Film Awards (राष्ट्रीय फिल्म पुरस्कार) 2018 in Hindi & English\n2 65th National Film Awards Winners 2018 Full List In Hindi\n3 65th National Awards complete winners list in English\nवही, दिवंगत अभिनेत्री श्रीदेवी को ‘मॉम’ फिल्म के लिए सर्वश्रेष्ठ अभिनेत्री का राष्ट्रीय पुरस्कार मिला है. दिवंगत अभिनेता विनोद खन्ना को दादा साहब फाल्के पुरस्कार दिया जाएगा. राजकुमार राव अभिनीत फिल्म ‘न्यूटन’ को सर्वश्रेष्ठ हिंदी फिल्म जबकि असमिया फिल्म विलेज रॉकस्टार को सर्वश्रेष्ठ फिल्म का पुरस्कार मिला है. इस फिल्म में दमदार अभिनय के लिए पंकज त्रिपाठी को विशेष पुरस्कार मिला है. बेस्ट अभिनेता का पुरस्कार बंगाली फिल्म नगरकीर्तन के लिए रिद्धि सेन को दिया जाएगा.\nबाहुबली-2 को सर्वश्रेष्ठ लोकप्रिय फिल्म और सर्वश्रेष्ठ एक्शन डायरेक्शन का पुरस्कार मिला है. बेस्ट कोरियोग्राफी का अवॉर्ड ‘टॉयलेट एक प्रेम कथा’ को दिया गया है. बता दें कि इसकी कोरियोग्राफी गणेश आचार्य ने की थी. इस साल की सर्वश्रेष्ठ फिल्म के तौर पर असमिया फिल्म ‘विलेज रॉक स्टार‘ को मिला है. मणिरत्नम की Kaatru Veliyidai के लिए एआर रहमान को बेस्ट म्यूजिक डायरेक्टर अवॉर्ड मिला है. वहीं मराठी फिल्म ‘धप्पा’ को नर्गिस दत्त पुरस्कार और ‘म्होरक्या’ को बेस्ट चाइल्ड फिल्म का अवॉर्ड दिया गया है.\n65th National Film Awards Winners 2018 Full List In Hindi\n65th National Awards complete winners list in English\nBest Regional Film – Tolet (Tamil)\nBest Special Effects – Bahubali\nBest Choreography – Toilet Ek Prem Katha\nBest Background Score – Mom\nBest Popular Film Providing Wholesome Entertainment: Baahubali 2\nLast Word : दोस्तों आज हमने आपसे 65th national Film Awards की फुल लिस्ट शेयर की है. हमें आशा आपको इस लिस्ट से आने वाले competitive exam में आपको बहुत ही उपयोगी साबित होगी. अगर आपको 65th national Film Awards 2018 के बारे में पढ़ के अच्छा लगा तो इस पोस्ट को अपने दोस्तों के साथ सोशल मीडिया पर जरूर शेयर करे.\nTagged65th national Film Awards65th national Film Awards 2018national Film Awardsnational Film Awards 2018national Film Awards 2018 in Hindiराष्ट्रीय फिल्म पुरस्कार\nPrevious Article Spoken English Learned Quickly PDF Book Free Download\nNext Article UPSC Recruitment 2018 – 120 Vacancies in central Government.